Bivši savetnik predsedničke kampanje Donalda Trampa Džordž Papadopulos, s kojim je započela istraga o Rusiji, napušta federalni sud 7. septembra 2018, u Vašingtonu. (Foto: AP)\nRusija je koristila sve najvažnije platforme društvenih mreža kako bi uticala na glasače dezinformacijama, u pokušaju da Donald Tramp bude izabran za predsednika, piše u novom izveštaju koji je pripremljen za Senat SAD, a u koji je uvid imao dnevnik Vašington post.\nU izveštaju se navodi da su Rusi, koji su radili za grupu zvanu Agencija za istraživanje interneta (IRA), započeli sa eksperimentima na društvenim mrežama, kako bi uticali na lokalne izbore 2009. i da su proširili svoje operacije na izbore u SAD 2013. koristeći Tviter.\nPostepeno su dodavali druge popularne društvene mreže svojoj kampanji, uključujući Jutjub, Fejsbuk i Instagram.\nZa predsedničku kampanju 2016, u izveštaju se navodi da su Rusi pokušali da izazovu konzervativne glasače da podrže Trampa, naglašavajući teme poput prava na oružje i imigracije.\nU isto vreme, ruski operativci slali su afroameričkim glasačima poruke i druge informacije sa ciljem da ih zbune u vezi sa izbornim procesom, uključujući i pogrešne informacije o tome kako da glasaju.\nArhiva - Fejsbukova godišnja F8 konferencija developera, u San Hozeu, 18. aprila 2017.\nDruge grupe, poput liberala, žena, muslimana, Latinoamerikanaca i veterana, takođe su bile na meti sličnih poruka, kojim su ili pokušali da pridobiju poverenje tih birača ili da ih obeshrabre i odvrate od glasanja.\n"Ono što je sigurno jeste da su sve te poruke jasno imale za cilj da idu u korist Republikanskoj partiji i posebno Donaldu Trampu", navodi se u izveštaju, prema pisanju Vašington posta.\nUticajni dnevnik takođe piše da se u izveštaju kritikuju tehnološke kompanije za ono što nazivaju "zakaslenim i nekoordinisanim odgovorom", kada je otkrivena kampanja dezinformacija, kao i zbog kašnjenja da se informacije podele sa istražiteljima.\nU izveštaju se takođe upozorava da se društvene mreže preobražuju iz nečega za šta je rečeno da će biti alat za "deljenje kolektivne kritike i koordinaciju građanskog angažovanja", uključujući i po Bliskom istoku, u pretnju demokratiji koja dolazi od "lukavih političkih savetnika" i "političara u demokratijama i diktaturama, podjednako".\nVašington post piše da Fejsbuk i Gugl nisu imali komentare povodom ovog izveštaja, ali je Tviter saopštio da je sproveo "značajne korake posle izbora 2016, kako bi ojačao svoju digitalnu odbranu".\nSjedinjene Države već su podigle krivične optužnice protiv ruske Agencije za istraživanje interneta zbog mešanja u kampanju 2016.\nSpecijalni tužilac Robert Maler istražuje da li je Trampova kampanja sarađivala sa Rusima u vezi sa mešanjem u izbore 2016. i da li je predsednik pokušao da opstruira pravdu pokušavajući da omete istragu.\nTramp negira bilo kakvu saradnju i naziva Malerovu istragu "lovom na veštice".


Johanes Han - Srpskainfo\n"ZAPADNI BALKAN PRIPADA EVROPI" Han poručio da nastave s reformama na evropskom putu\nAustrijanac Johanes Han, komesar Evropske komisije za budžet i administraciju i bivši komesar za evropsku susjedsku politiku i pregovore o proširenju poručio je kako da Zapadni Balkan pripada Evropi.\nEvropski komesar za proširenje EU Johanes Han sastao se danas sa kandidatom za premijera Pokreta Samoopredjeljenje Aljbinom Kurtijem i istakao da je normalizacija odnosa sa Srbijom neophodna za evropsku budućnost Kosova, kao i za evropsku perspektivu cijelog regiona.\nEvropski komesar za susjedsku politiku i proširenje Johanes Han saopštio je danas na Tviteru da je dobro protekao sastanak koji je zajedno sa predsjednikom Evropske komisije Žan Klod Junkerom imao sa predsjednikom Srbije Aleksandrom Vučićem u Briselu.\nEvropski komesar za proširenje i susjedsku politiku Johanes Han oštro je kritikovao odbijanje početka pristupnih pregovora sa Sjevernom Makedonijom i Albanijom, uz ocjenu da su realno-političke posljedice po dvije države katastrofalne i da je mnogo potencijalne nestabilnosti u budućnosti.\nKomesar EU za evropsku politiku susjedstva i pregovore o proširenju Johanes Han izjavio je da je formiranje vlasti u BiH od suštinske važnosti za proces evropskih integracija.\nHan: Dogovor lidera SNSD, HDZ i SDA znači i napredak BiH ka EU\n"ODLAZAK MLADIH JE OZBILJAN PROBLEM" Han želi da podstakne povratak emigranata\nHan: Nastavak dijaloga Beograda i Prištine poslije izbora na KiM\nKomesar EU za proširenje i susjedsku politiku Johanes Han očekuje da će uskoro doći do izbora na KiM koji će promijeniti političku situaciju i da će dijalog Beograda i Prištine biti nastavljen tokom septembra.\n"DOBIĆEŠ ŠAMAR, ODMAH" Han doživio neprijatnost u Beču, biciklista prijetio komesru\nEvropski komesar za proširenje i susjedsku politiku Johanes Han imao je neprijatno iskustvo u Beču, kada je jedan bicikista najprije naletio na njega, a zatim mu zaprijetio da će ga ošamariti.


EIB I Kancelarija posetili branu Rovni\nDatum kreiranja petak, 25 maj 2018 04:59\nDelegacija Evropske banke i predstavnika Kancelarije za javna ulaganja obišla je branu Stubo Rovni. Ova delegacija finansiraće projekte za koje trenutno konkuriše 40 lokalnih samouprava. U JP „Kolubara“ se nadaju da zbog spremne dokumentacije može biti finansiran cevovod pijaće vode.\nPored turizma na Divčibarama i fabrike za otpadne vode na ovoj planini predstavnici Evropske investicione banke i Kancelarije posetivši Valjevo mogli su da posete i akumulaciju Rovni. „Oni su u izvidjanju i kada je novac u pitanju bitno je da sagledaju sve činjenice, o svemu smo razgovrali. Bili su znatiželjni u vezi tehničkih detalja i ekonomske opravdanosti projekta. Nadam se da će doneti pravu odluku koja će biti povoljna za nas. Mi smo u vrhu od 40 lokalnih samouprava i u pitanju je 40 miliona evra i deset miliona granta. Ono što je gospodja Ana rekla ova lepa plavuša iz EIB jeste da je Valjevo u vrhu i medju tri do pet lokalnih samouprava za koje su zainteresovani“, rekao je gradonačelnik Valjeva Slobodan Gvozdenović.\nNapominjući da grad Valjevo ima izuzetnu saradnju sa Vladom Srbije i Kancelarijom za javna ulaganja direktor JP Kolubara Zoran Mitrović kaže da je poseta Valjevu upravo dokaz dobre saradnje. „ MI smo prilikom ove posete predstavili projekte za koje imamo tehničku dokumentaciju i imamo urednu gradjevinsku dozvolu i kompletan projekat. Oni bi mogli da se grade odmah po odobravanju tih sredstava. Oni su pokazali interesovanje i moram reći da su iznenadjeni nivoom kojim se mi bavimo ovim jer su očekivali dosta niži nivo rada. Zato se nadamo da s obzirom da sve imamo što oni traže da će ododbriti sredstva“, rekao je Mitrović.\nKako se moglo čuti u pitanju je izgradnja delova regionalnog cevovoda koji nisu izgradjeni.“Najpre se radi o deonici cevovoda Paklje –Pećina, to je cevovod prečnika 1000 milimetara dužine osam kilometara i njegova je vrednost oko 4,5 miliona evra. Radi se i o drugoj deonici Mionica –Divci, dužine šest kilometara prečnika 250 milimetara, a vrednost radova 1,5 miliona evra. To znači da smo ukupno tražili oko 6 miliona evra kako bismo izgradili deonice za koje imamo tehničku dokumentaciju“, objasnio je Mitrović.\nGrad Valjevo je ranije kod evropskih fondova konkurisao za izradu projektne dokumentacije koja nedostaje, ali se od toga odustalo jer je kako je objasnio Mitrović, prilikom posete ministarke Zorane Mihailović Valjevu rečeno da je ministarstvo izdvojilo sredstva za nedostajuću dokumentaciju.


Izvesno povećanje cena nekretnina - BGnekretnine blog\nIzvesno povećanje cena nekretnina\nBanovo brdo, Beograd, Dedinje, Košutnjak, Kotež, Kumodraž, Novi Beograd, Padinska skela, Sremčica, Višnjica, Zemun polje\nNovosti 027 Jan 2008\nTendencija povećanja vrednosti stambenog prostora se i dalje nastavlja, ocenili su predstavnici agencija za promet nekretnina.\nCene stanova po kvadratu kreću se u Beogradu od 750 pa do više od 2.500 evra, a agenti tvrde da ima manje stanova nego što je potrebno obrazlažući da veliki priliv domaćeg i stranog kapitala uslovljava porast cene stanova, posebno na atraktivnim lokacijama, bez obzira na veliku izgradnju.\nNajtraženiji stanovi su u najužem centru grada koji se prodaju po ceni od 2.500 evra po kvadratu, navode agenti precizirajući da je vrednost pojedinih stanova na toj lokaciji i veća.\nCene stanova na Novom Beogradu su već slične onima u centru grada i kreću se oko dve hiljade evra po kvadratu, a porasla je i vrednost nekretnina u širem gradskom jezgru tako da se stan na Vračaru i Dorćolu prodaje od 1.800 do dve hiljade evra po kvadratu.\nPotražnju, a samim tim i porast cena, zabeležili su i stanovi na Banovom Brdu i Košutnjaku i njihova cena iznosi oko 1.800 evra po kvadratu pa naviše.\nZa stanove u izgradnji, sa građevinskom i upotrebnom dozvolom, koji su uknjiženi, a nalaze se na atraktivnoj lokaciji poput Dedinja, cena se kreće od 1.500 do 2.000 evra u zavisnosti od kvadrature, spratnosti i kvaliteta.\nNajjeftiniji stanovi su u naseljima na krajnjem obodu grada poput Sremčice, Višnjice, Koteža, Padinske Skele, Kumodraža i Zemun Polja, a u agencijama kažu da je cena stanova na tim lokacijama nešto povoljnija, ali i da je potražnja manja.\nZainteresovani koji žele da budu vlasnici stana na nekoj od ovih lokacija moraju da izdvoje od 750 do 800 evra po kvadratu.


maskara Archives - Jasmin Magazin\nNova Idôle maskara za trepavice kakve ste oduvek želeli!\nFeb 12, 2021 jasmin 6845 pregleda komentara\nIdôle je simbol moderne, savremene generacije neustrašivih i snažnih žena. Sledeći uspešno lansiranje Idôle mirisa, Lancôme doseže nove uspehe sa inovativnom maskarom, Lash Idôle sa trenutnim dejstvom podizanja trepavica sa neverovatnim volumenom. Nakon velike revolucije mirisa, vreme je za novu generaciju maskara! Nova Lash Idôle maskara iz linije kultnog Idôle i Idôle L’Intense mirisa predstavlja pojačanje ovoj liniji. Definišite, podignite i istaknite SVAKU TREPAVICU. Lash...\nDušan Lazić Laza: TAJNE INTELIGENTNOG IZGLEDA\nDec 16, 2019 jasmin 2085 pregleda komentara\nDušan Lazić Laza, istaknuti profesionalni make up artist, osnivač sopstvene škole šminkanja i tvorac preparata koji nose njegovo ime, govori o potrebi da se inteligentno šminkamo i o kvalitetnim preparatima dostupnim i na našem tržištu lepote. Šta su najveći aduti žena iz Srbije, a šta bi trebalo da poprave kad je šminkanje u pitanju? Definitivno, od kada imam svest o lepom, adut Srpkinja je prirodna...\nMagična maskara za duže i lepše trepavice\nSep 03, 2019 jasmin 1036 pregleda komentara\nObnovite trepavice i vratite im pun potencijal za samo 28 dana. Predstavljamo Lash Revival maskaru, prvu Max Factor maskaru sa ekstraktom bambusa koja vidno regeneriše trepavice već posle 4 nedelje nanošenja, tako da one postaju duže, otpornije i gušće. Kao najnoviji član porodice inovativnih proizvoda sa revolucionarnim i blagotvornim sastojcima, Max Factor Lash Revival maskara nudi formulu koja ojačava i hrani svakim nanošenjem, obezbeđujući trepavicama...\nŠta ima novo? Max Factor VOLUME INFUSION MASKARA\nNov 13, 2018 jasmin 1860 pregleda komentara\nPre više od 100 godina, Max Factor je nastao sa ciljem da istakne prirodnu lepotu žena. Pružajući im proizvode i jednostavne tehnike koje će im omogućiti da ulepšaju svoj izgled, stručnjaci iz ove kuće veruju da je došlo vreme da se istraži novo doba lepote. Volume Infusion maskara, kao i ceo asortiman šminke za oči, jesu proizvodi koji su osmišljeni da pruže trepavice zdravog izgleda...


Srbijanski mediji o pomoći u pandemiji: Kina spasiteljica, EU je Srbiju ostavila na cedilu | Support4Partnership\nSrbijanski mediji o pomoći u pandemiji: Kina spasiteljica, EU je Srbiju ostavila na cedilu\nProšla je godina dana od kako na svakodnevni život građana Srbije počinje da utiče informisanje o pandemiji COVID-19. Od početnih naslova o opasnom virusu koji će sve promeniti, totalnoj blokadi granica Srbije i Evrope i njihovom „hermetičnom zatvaranju“, do „spasavanja“ zarobljenih građana iz inostranstva i uvođenja vanrednog stanja , na naslove o pomoći i donacijama koje dolaze iz međunarodne zajednice, mediji su preplavili građane informacijama, često preuveličavajući stvarno stanje.\nSolidarnost koja je izražena u prvim mesecima borbe protiv pandemije, putem pomoći i donacija koje su stigle u Srbiju, nastavila se i kasnije. Međutim, zvanični Beograd ne samo da nije pokazao jednaku zahvalnost prema svim stranama koje su pomogle Srbiji, već je nekima naneo štetu.\nU svom istraživanju „Medijsko izveštavanje u Srbiji o Evropskoj uniji 2020: Ljubav iz Kine i šamari iz Brisela“, Centar za savremenu politiku analizirao je medijsku pokrivenost EU od 1. januara do 31. oktobra 2020. Istraživanje ispituje koje teme dominiraju u medijskom pokrivanju EU, kao i njihov sadržaj i koji su dominantni narativi.\nKada su mediji pisali o EU, jedna od glavnih tema bila je vezana za pandemiju COVID-19. Istraživanje Centra za savremenu politiku pokazalo je prisustvo vrlo emotivnih prokineskih i antievropskih narativa vezanih za pomoć koja je pružena u borbi protiv pandemije COVID-19, kao i razlike između medija u vezi s izveštavanjem o ovim temama i prisustvo predstavnika vlasti u njihovoj interpretaciji.\n„Početak analiziranog razdoblja obeležio je narativ o pasivnom ponašanju EU u pogledu pomoći za koju se očekivalo da bude upućena Srbiji, čije je mesto spremno zauzela Kina. Naslovne stranice medija obeležili su tekstovi o ‘smrti evropske solidarnosti’, koja je ‘bajka samo na papiru’. Vlasti u Srbiji iskoristile su ovu priliku da predstave „vekovno čelično prijateljstvo“ i „bratske odnose“ između Srbije i Kine “, navodi se u istraživanju Centra za savremenu politiku.\nVodeći izvor ove naracije o „prijateljstvu od čelika“ i „srpsko-kineskom bratstvu“ bio je predsednik Srbije Aleksandar Vučić, koji je više puta istakao da Srbija „traži kinesku ljubav“ i da je Srbija „beskrajno zahvalna za sve “. Istraživanje sugeriše da su provladini mediji sa dosta doze emocija pisali kada su izveštavali o kineskoj pomoći, što se može primetiti u naslovima: „Srbijo, ne plači, Kina je s tobom“, „Srbija to ne sme zaboraviti: Kinezi su poslali poruke solidarnosti sa Srbijom koja topi srca “, kao i naglašavajući„ neraskidive veze između Beograda i Pekinga “.\nS druge strane, pomoć koja je stizala iz EU uzimala se zdravo za gotovo, dok su provladini mediji negativno izveštavali o EU, navodeći da je službeni Brisel ostavio zapadni Balkan „na cedilu“ i kako je „EU nepopravljivo ranjena! Pustili bi Srbe da umru! “.\nPitanje je, u kojoj meri je narativ o „pasivnoj ulozi EU“ i pravovremenom dolasku Kine „da zaštiti voljenu Srbiju“ uticao na percepciju građana Srbije o pruženoj međunarodnoj pomoći?\nProkineski i antievropski narativ: Koji su efekti?\nKakve su posledice proizveli mediji koji izveštavaju o Kini koja „spasava Srbe“ i Evropskoj uniji koja ne samo da ne reaguje na „vapaje“ Srbije već je i grdi?\n„Analiza medijske pokrivenosti EU izuzetno je važna, imajući u vidu da je pristupanje Srbije EU jedan od najvažnijih proklamovanih strateških ciljeva Srbije poslednjih decenija, uzimajući u obzir da je nedostatak podrške ovom procesu i skepticizam u pogledu njegovog uspeha dostigla zabrinjavajuće razmere ”, navodi se u istraživanju Centra za savremenu politiku.\nPripovest o „pasivnoj ulozi EU“ i Kine koja je stigla u pravo vreme „da spasi voljenu Srbiju“ verovatno je uticala na percepciju građana Srbije o međunarodnoj pomoći, što dokazuje i istraživanje javnog mnjenja koje je proveo Beogradski centar za bezbednosnu politiku.\nIstaknuto je da 69,4 posto anketiranih građana Srbije smatra da je Kina Srbiji pružila najveću finansijsku i humanitarnu pomoć u borbi protiv pandemije COVID-19, dok 9,6 posto anketiranih građana smatra da je to Evropska unija.\n"Zbog emocionalno nabijenih naslova medija, pomoć koju je donirala Kina značajno je porasla u očima građana Srbije, dok je imala suprotan efekat na donacije koje dolaze iz EU", navodi se u istraživanju Centra za savremenu politiku.\nKoordinator programa Beogradskog fonda za političku izvrsnost Stefan Vladisavljev ističe da se Kina od početka pandemije prva pozicionirala kao globalni akter u borbi protiv pandemije. Kao što objašnjava Vladisavljev, kineska „diplomatija maskiranja“ nije svuda prihvaćena podjednako.\n„Iako su neke zemlje ograničile prisustvo Kine, a time i uticaj koji je proizašao iz pružene pomoći, druge su je željno prihvatile. Jedna od zemalja koja je prihvatila pomoć bila je Srbija, a kombinovanjem globalne kineske inicijative i delovanja srpskih zvaničnika stvoren je narativ u kojem je Kina predstavljena kao 'jedini partner koji može pomoći Srbiji u borbi protiv COVID- 19 '', kaže Vladisavljev za EWB.\nStrahinja Subotić, menadžer programa i stariji istraživač u Evropskom političkom centru, slaže se s ovom izjavom, objašnjavajući da se od početka pandemije sistematski razvijaju narativi donosioca odluka u Srbiji s ciljem podrivanja kredibiliteta EU u Srbiji.\n„Oštrim kritikama upućenim EU nakon izbijanja pandemije, a zatim ograničenom pažnjom medija i skromnim izjavama zahvalnosti srpskih zvaničnika za neizmernu pomoć dobivenu od Unije, slika Kine kao nezamjnjivog i jedinog istinskog saveznika stvorena je u Srbiji. Na taj način je legitimisana postojeća politika „sedenja na dve stolice“ koju provodi zvanični Beograd, što je u suprotnosti s njegovim obavezama da se postepeno usklađuje sa spoljnom politikom EU. To je istovremeno uticalo na promenu svesti građana o evropskom putu Srbije “, ističe Subotić za EWB.\nStefan Vladisavljev napominje da je ono što se razlikuje od uobičajene pozitivne kampanje saradnje Beograda i Pekinga, poput pozitivne promocije infrastrukturnih projekata finansiranih kineskim zajmovima, to što se u ovom slučaju „saradnja sa Kinom direktno suprotstavljala pomoći EU, dok je EU predstavljena kao akter koji ne poštuje solidarnost, ona je spora u svojim akcijama i u osnovi je neefikasna. "\n„To ne odražava pravu sliku i predstavlja donekle netačan prikaz odnosa između Srbije i EU“, rekao je Vladisavljev.\nVuk Vuksanović, istraživač beogradskog Centra za bezbednosnu politiku, dominantni pesimizam prema mogućnosti članstva Srbije u Evropskoj uniji, kao i otvoreno negativan stav prema njoj, vidi kao proizvod objektivnih spoljnih faktora, ali i kao proizvod ponašanja vladajuće elite u Srbiji.\n„Objektivni vanjski faktor je stagnacija i paraliza u procesu integracije u EU koja je na snazi od globalne finansijske krize 2008. godine, kao i razočaranje građana neuspesima ekonomske i političke tranzicije nakon pada Miloševićevog režima, ”Vuksanović navodi za EWB, dodajući da je ponašanje vladajuće elite motivisano i spoljnom politikom i unutrašnjom političkom kalkulacijom.\nKako kaže, vanjskopolitička kalkulacija je korištenje Kine "kao poluge uticaja u odnosu na Zapad".\n„Na tom polju, Kina je zamienila Rusiju, jer je Srbija shvatila da je Kina mnogo moćnija od Rusije i kao takva, impresivniji adut. Interna kalkulacija je da se prokineski narativ prodaje bolje od proevropskog narativa “, ističe Vuksanović.\nKolika je šteta nanesena ugledu EU?\nUzimajući u obzir narative koji su se pojavili na početku pandemije i koji traju do danas, postavlja se pitanje - kolika je šteta nanesena ugledu EU?\nIstraživanje beogradskog Centra za bezbednosnu politiku već je pokazalo da građani veruju da je Kina pružila najveću pomoć.\nStefan Vladisavljev iz beogradskog Fonda za političku izvrsnost objašnjava da su posledice već izražene anketama javnog mnjenja i utiskom građana Srbije da je Kina najveći donator i najbliži partner Srbije.\n„Činjenice su različite - iznos direktnih stranih investicija, obim spoljne trgovine i nepovratnih donacija koje u Srbiju stižu iz EU višestruko su veći od bilo kog drugog partnera“, kaže Vladisavljev.\nS njim se slaže i Vuk Vuksanović iz beogradskog Centra za bezbednosnu politiku, koji navodi da je već naneta šteta ugledu EU, jer većina Srba ne veruje da će Srbija ući u EU, dok je sa druge strane percepcija Kine izuzetno pozitivna.\n„Učinak EU u procesu nabavke vakcina neće pomoći poljuljanoj slici i percepciji EU, ali pomoći će Kini. Neće biti promene u narativu, sve dok se partnerstvo s\nKinom i prokineski narativ isplate vladajućoj eliti, i dok ne bude radikalnih promena u strategiji EU prema Srbiji “, ističe Vuksanović.\nTo potvrđuje i Strahinja Subotić iz Centra za evropsku politiku, koji navodi da ankete pokazuju da je slika EU u Srbiji odavno narušena i da narativi ove vrste mogu samo doprineti daljem porastu evroskepticizma.\n„Ako napravimo usporedbu između ove i prethodne godine, možemo primetiti da se retorika uopšte nije promenila. Čak i godinu dana nakon što je proglašen „kraj evropske solidarnosti“, vidimo da se iste poruke i dalje dele građanima. Ranije je fokus bio na maskama, respiratorima i ostalim medicinskim potrepštinama, a sada je to prvenstveno na vakcinama “, kaže Subotić.\nKo je odgovoran za ovu situaciju i stvaranje antievropskih narativa?\nStefan Vladisavljev iz beogradskog Fonda za političku izvrsnost objašnjava da su srpski zvaničnici i provladini mediji, koji su preneli izjave srpskog političkog rukovodstva, bili najzaslužniji za ovaj razvoj događaja, stvarajući narativ koji je doprinio popularnosti Kine među građanima Srbije i EU percepcija kao nepouzdanog partnera.\n„Iako su s vremenom oštre kritike EU ublažene u izjavama srpskih zvaničnika, štetne izjave imale su veći uticaj među građanima Srbije i dugoročno mogu doprineti smanjenju popularnosti EU u Srbiji, što kao posledicu može naneti štetu procesu integracije Srbije u EU “, rekao je Vladisavljev.\nStrahinja Subotić iz Centra za evropsku politiku navodi da se nastavlja retorika visokih srpskih zvaničnika, poput „ako nam niste poslali vakcine, niste morali donositi amandmane“ , kao i delegitimisanje EU i njene kritične snage, što stvara prostor za ignorisanje potrebnih reformskih procesa.\n„Dakle, očigledno je da medijska sfera i javni diskurs u Srbiji stvaraju plodno tlo za razvoj imidža EU, koja je najveći donator Srbije od 2000. godine, uključujući ukupne donacije za zdravstveni sektor, kao i pomoć tokom poplava 2014. godine “, rekao je Subotić.\nImajući u vidu nepovoljnu situaciju, stalno prisutne negativne narative o EU u medijima od najviših državnih zvaničnika, kao i pad podrške članstvu u EU, postavlja se pitanje - kako rešiti ovaj problem?\nSubotić smatra da će EU, ako je cilj sprečiti porast evroskepticizma u Srbiji, morati poslati jasnu poruku da neće tolerisati stvaranje i podršku ovih narativa.\n„Prozor mogućnosti za akciju je kratak, imajući u vidu da će Srbija i Kina, pored saradnje u oblasti zdravstva, nastaviti da razvijaju odnose u oblastima kao što su spoljna politika, bezbednost i tehnologija. Budući da je predsednik Kine službeno potvrdio spremnost da poseti Srbiju, drugi put treba očekivati novi val prokineske i euroskeptične retorike “, zaključuje Subotić.


Iranski ministar nafte: Moguće smanjenje proizvodnje u junu za 10 miliona barela - 09.04.2020, Sputnik Srbija\nIranski ministar nafte Bijan Zangane rekao saopštio je da bi OPEK+ mogao smanjiti proizvodnju u maju-junu za 10-12 miliona barela dnevno, a početkom januara... 09.04.2020, Sputnik Srbija\n„Razmatraju se dva predloga (za smanjenje proizvodnje nafte) – 10 i 11 miliona (barela dnevno) za OPEK i zemlje van organizacije. To bi trebalo da se uradi mimo onoga koliko treba da smanje proizvodnju one zemlje koje se do sada nisu uključivale u rad, kao što su Norveška, Brazil, Kanada, Sjedinjene Američke Države“, objasnio je Zangane komentarišući sastanak OPEK+ o stabilizaciji tržišta nafte.\n„Radi se o tome da se u maju-junu (predviđa smanjenje) za 10-12 miliona, od jula do kraja 2020. godine – za osam miliona – po ovom pitanju nema protivrečnosti, a od januara 2021. do aprila – za šest miliona“, rekao je ministar.\nOn je dodao da će se na sastanku OPEK+ doneti odluka o smanjenju proizvodnje za 10 miliona barela dnevno, što će značiti smanjenje proizvodnje svake zemlje za 22 odsto.\nMinistar je rekao i da će Iran, Libija i Venecuela biti isključeni iz potrebe da smanje proizvodnju.\nPrethodno su izvori upoznati sa pregovorima izjavili da su zemlje OPEK+ na pragu postizanja sporazuma o novom smanjenju proizvodnje nafte kako bi se tržište održalo u uslovima pandemije virusa korona.\nOni su naveli da je potrebno još samo malo vremena da se postigne sporazum.\n9 April 2020, 19:07\nSa svoje strane, agencija Blumberg javila je da su se zemlje OPEK+ dogovorile da smanje proizvodnju nafte za 23 odsto u maju-junu.\nPri tome će Saudijska Arabija i Rusija smanjiti proizvodnju nafte u maju-junu na nivo od 8,5 miliona barela dnevno, dodaje agencija.\nZemlje članice OPEK+ razmatraju na video-sastanku stvaranje novog sporazuma o smanjenju proizvodnje nafte, uz moguće učešće drugih država, radi održavanja tržišta pod pritiskom pandemije virusa korona. Ministarstvo energetike Rusije u sredu je saopštilo da je zemlja spremna da učestvuje u novom sporazumu u okviru svog udela u ukupnoj proizvodnji.


Veliko otkriće naučnika: Jedan lek će biti SPAS onima koji neće moći da prime vakcinu protiv korone - alo.rs\nAUTOR: Alo.rs/ Telegraf/ M. G. DATUM I VREME: 22.01.2021. 14:22\nPostoji grupa ljudi koja zbog svojih postojećih oboljenja nikada neće moći da prime vakcinu protiv korona virusa\nSintetička antitela koje je razvila grupa Eli Lilly omogućavaju da se do 80 odsto smanji rizik od zaraze kovidom 19, prema prvim rezultatima studije sprovedene među članovima američkih domova za penzionere.\n- Vrlo smo zadovoljni pozitivnim rezultatima koji pokazuju da je bamlanivimab (komercijalno ime sintetičkih antitela) pomogao u sprečvanju kovida, smanjivši simptomatsku oblik bolesti kod starijih - rekao je Danijel Skovronski, vođa naučne grupe.\n- U jednoj podgrupi koja je primala bamlanivimab, opasnost da se zaraze kovidom bila je smanjena za 80 odsto - tvrde autori.\nEleanor Rajli, profesorka imunologije na Univerzitetu u Edinburgu smatra da terapija sintetičkim antitelima može biti dopuna vakcinama.\n- Uvek će postojati manji deo populacije koji neće smeti da se vakcinišu ili neće dobro reagovati na vakcinu zbog ranijih medicinskih stanja - ističe ona.\n- Ti rezultati premašuju naša očekivanja pokazujući da se takva terapija može koristiti i za prevenciju i za lečenje bolesti - rekao je Nik Kamak, stručnjak za istraživanje ćelija kovida u britanskoj organizaciji Wellcome.\nLEPE VESTI Ukida se roming između Srbije i zemalja Zapadnog Balkana!


RTCG - Radio Televizija Crne Gore - Nacionalni javni servis :: Društvo :: Pored brojnih obaveza studenti uspješni u sportu / print=true\nJANOVIĆ SAOPŠTIO 28. 06. 2019. 14:11 >> 14:11 0\nPored brojnih obaveza naši studenti uspješni su u sportu, kazao je ministar sporta i mladih Nikola Janović tokom razgovora sa predstavnicima Studentskog sportskog saveza i pobjednicima u košarci, futsalu i odbojci.\nKako je saopšteno iz Ministarstva sporta, u razgovoru sa pobjednicima Janović je rekao da se Studentska liga odvija na zadovoljavajućem nivou, naglašavajući važnost koju sport ima za studente.\n"Sport za studente predstavlja rekreaciju, ali i način povezivanja i ostvarivanja komunikacije sa kolegama iz drugih zemalja. Potvrda za to je i održavanje međunarodnih sportskih takmičenja, poput Univerzijade. Takmičeći se razvijate sportski duh, što neminovno utiče i na vaše aktivnosti i uspješno izvršavanje fakultetskih obaveza", kazao je ministar.\nPredstavnici studenata istakli su da su izuzetno zadovoljni podrškom koju dobijaju od Ministarstva sporta i mladih, te da afirmativan odnos tog vladinog resora prema studentskom sportu značajno doprinosi boljem funkcionisanju i omasovljavanju Studentske lige.\n"Studenti-sportisti naglašavaju da je interesovanje njihovih kolega da se aktivnije uključe u sportska takmičenja, i pored brojnih fakultetsih obaveza, sve veće. Tome u prilog svjedoči više od 1700 studenata koji su se ove godine takmičili u 10-ak sportova, dok je odigrano preko 250 utakmica", navodi se u saopštenju.\nanović i predstavnici Studentskog sportskog saveza usaglasili su se da prepoznajući značaj sporta za studente Vlada Crne Gore i Ministarstvo sporta i mladih konstantno pružaju značajnu finansijsku podršku.


Završena izrgadnja Reciklažnog centra | Ritam Grada - vesti Kragujevac\nZavršena izrgadnja Reciklažnog centra\n- Ritam Grada - Nov 2, 2016\nZavršeni su radovi na Reciklažnom centru za odlaganje i preradu kabastog i električnog otpada po evropskim standardima čiju je izgradnju i opremanje Ministarstvo poljoprivrede i zaštitite životne sredine finansiralo sa 45 miliona dinara.\nNakon pribavljanja upotrebne dozvole, početkom narednog meseca, uslediće i zvanično otvaranje, najavljuju nadležni.\nOsnivanjem Sistema za upravljanje otpadom i izgradnjom Reciklažnog centra, Kragujevac će, očekuju u lokalnoj samoupravi, postati regionalni lider u oblasti zaštite životne sredine.\nPredviđeno je da će sve količine otpada koje budu prikupljene u Kragujvcu moći će da se recikliraju u ovom centru.\nKragujevac je već potpisao međuopštinski sporazum sa šest lokalnih samouprava Šumadije i Pomoravlja, kojim je predviđeno da se na najsavremeniji način rešava problem odlaganja i reciklaže kabastog i električnog otpada.\nReciklažni centar je sagrađen na zemljištu u vlasništvu JKP “Čistoća”, u Industrijskoj zoni.\nKorist od ovog centra, očekuje se, imaće građani, ali i grad. U njemu će se selektovati i odlagati otpadna ulja, farbe, kućna hemija kao i otpadne gume, koje su Kragujevčani uglavnom bacali u kontejnere.\nTakva vrsta otpada predstavljala je problem za životnu sredinu, ali i za JKP “Čistoća”.


Vesti online / Vesti / Svet / Junker blokirao mere EU protiv utaje poreza\nJunker blokirao mere EU protiv utaje poreza\nPrema procurelim dokumentima, Žan Klod Junker je u vreme dok je bio premijer Luksemburga godinama blokirao napore EU da spreči izbegavanje plaćanja poreza multinacionalnih kompanija, preneo je Gardijan za vikend. Kako navodi list, ove procurele informacije dovešće Junkera u neprijatnu situaciju, pošto je on kao šef Evropske komisije rekao da će predvoditi napore EU za izbegavanje plaćanja poreza.\nŽan Klod Junker će imati ozbiljne probleme sada kada su na videlo izašle malverzacije u vezi sa poreskom politikom\nNa osnovu jednogodišnjih poverljivih nemačkih diplomatskih depeša vidi se kako je Luksemburg manevrisao da blokira te napore unutar jednog od briselskih najtajnovitijih odbora.\nGrupa za kodeks ponašanja o poslovnom oporezivanju u EU uspostavljena je pre gotovo 19 godina da spreči sve moćnije multinacionalne korporacije da prebacuju dobit preko granica i izbegavaju plaćanje poreza, i izazivaju uzajamno optuživanje zemalja članica za to.\n* Junker ne da Tursku\n* Da li je "evropska vojska" Junkerov blef?\nNovi izvori pokazuju kako je šačica zemalja koristila svoje mesto u tom odboru da onemogući zajedničku EU akciju i zaštiti sopstvene poreske režime.\nAkcijama nekolicine najmanjih EU članova, često predvođenih Luksemburgom, napori većine zemalja članica da obuzdaju predatorske poreske politike redovno su odlagani, ublaženi ili preusmereni.\nProcurela depeše vrlo su nezgodne za Junkera, koji je bio premijer Luksemburga od 1995. do kraja 2013. godine.\nU tom periodu on je bio tesno povezan sa sprovođenjem poreske politike, a bio je i ministar finansija i trezora.\nPortparol luksemburškog ministarstva finansija odbio je da komentariše stavove prethodnih vlada tokom privatnih EU rasprava i rekao da nemaju saznanja o tim depešama, niti da li su autentična pa prema tome ne mogu da ih komentarišu.\nSVET Junker o mogućim ratovima na Balkanu: Tlo je i dalje plodno\nSVET Utaja poreza cveta u Luksemburgu


Rokenrol koncerti tokom vikenda širom Srbije\nTanjug 7. aprila 2022. 10:31\nBEOGRAD: Rok muzika će dominirati u koncertnom kalendaru do kraja nedelje u Beogradu i po celoj Srbiji, kada će koncerte imati grupe – „Atomsko sklonište“, „Električni orgazam“, muzičari – Nikola Vranjković, Marčelo, Damir Urban, Magnifico…\nMuzički program počinje večeras kada će u isto vreme biti više koncerata u različitim gradovima.\nAlternativni rok umetnik i poeta na sceni Nikola Vranjković, nakon uspešnog beogradskog koncerta u klubu Anti Shop Elektropionir, i dva nastupa u Novom Sadu (knjižara Bulevar Books), nastavlja svoju turneju i put ga vodi u Niš na scenu kluba Feedback večeras i sutra.\nU obnovljenom ambijentu Novosadskog sajma, Hala 2 će obuhvatiti mnoge koncerte, performanse, i druge kulturne programe u godini kada je Novi Sad Evropska prestonica kulture.\nVečeras će nastupiti „Kruševac geto“ za sve ljubitelje stand up šou programa i muzike na NS sajmu.\nOvaj popularni dvojac – Nikola Trišić Triša i Nikola Milenković Čami, na vrlo duhovit način kritikuju današnje teško vreme, kroz pesme i skečeve.\nVedri, energični, neposredni, hrvatski rok sastav koji je ove godine napunio 46 godina postojanja „Atomsko sklonište“ na čelu sa Brunom Langerom nastupiće sutra u Hali 2 Novosadskog sajma kada će svima pokazati kako se uživa, ali i da “za ljubav treba imat’ dušu”.\nBeogradska rok grupa „Električni Orgazam“ nakon uspešnih rasprodatih koncerata u prestonici (Kombank Dvorana, klub Anti shop Elektropionir) kreće na mini turneju po Srbiji, i čekaju ih dva rasprodata koncerta u Kruševcu, večeras i sutra u Basement baru.\nTakođe, ova rok ekipa sviraće konačno i u Čačku u subotu, 9. aprila u „Srpskom pabu“.\nTakođe večeras u Domu kulture Novi Sad, biće održan nastup hrvatskog muzičara Damira Urbana sa bendom – „Urban&4“. Pevač, tekstopisac i gitarista već godinama rasprodaje koncerte u regionu i Srbiji – Beogradu i Novom Sadu.\nSutradan, 8. aprila, Urban će nastupiti i u Pančevu na sceni Dvorane Apolo.\nTakođe sutra u Domu kulture Novi Sad, koncert će imati popularni reper i pisac Marko Šelić Marčelo sa svojim bednom u okviru projekta „Omladinski kantautorski festival 2022“.\nKoncert je deo programa Evropske prestonice kulture Novi Sad 2022 i programskog luka „Budućnost Evrope“, na završnoj večeri Festivala.\nNakon uspešnog koncerta pre nekoliko godina, alternativna elektro grupa “Artan Lili” se vraća sutra na isto mesto – Gradski kulturni centar u Užicu (GKC) sa presekom karijere od dva studijska albuma i novim pesmama spremnim za treće izdanje.\nŠto se tiče svetskih imena klasike, u okviru koncertne sezone “Stainway & Sons”, sutra će premijerno u Beogradu nastupiti ruski pijanista Dmitrij Aleksejev, u Velikoj sali Kolarčeve zadužbine.\nU klubu BitefArtCafe, koncert će sutra veče održati Filip Bulatović sa svojim devetočlanim bendom “Mapo Keys” i promovisati novi singl “Ti i Ja”, drugi na srpskom jeziku nakon pesme “Mirisi u Magli”.\nFilip je jedan od najtalentovanijih srpskih pijanista i kompozitora džez, pop, fank i fjužn muzike.\nPo povratku iz Njujorka postao je dirigent Big Benda Radio Televizije Srbije.\nDom omladine Beograda biće sutra domaćin koncerta regionalno popularnog umetnika Magnifico.\nAutor hitova „Pukni zoro“, „Samo malo“, „Hir Aj Kam Hir Aj Go“ i „Give Mi Mani“, nije samo snimao muziku balkanske filmografije – serije i filmovi – “Senke nad Balkanom”, “Montevideo, Bog te video” i “Hotel Beograd”, već i za popularne američke i španske serije – “CSI Miami”, “Foodie Love”. Robert Pešut – Magnifico je nastupao u Beogradu na Beer festu 2019. i u Bel Expo centru na solo koncertu.\nZa kraj vikenda, rok bend “S.T.R.A.H.” imaće celovečernji koncert u subotu na sceni kluba – Anti Shop Elektropionir.


Šef palestinskog istražnog tima, koji ispituje Arafatovu smrt, Tafik Tiravi izjavio da će istraga biti nastavljena...\nPalestinski istražitelji saopštili su da je Izrael prvi, osnovni i jedini osumnjičeni za smrt palestinskog lidera Jasera Arafata, nakon što su švajcarski naučnici saopštili da postoje određeni dokazi da je Arafat otrovan radioaktivnom supstancom.\nTafik Tiravi, šef palestinskog istražnog tima, koji ispituje Arafatovu smrt, izjavio je danas u Ramali da će istraga biti nastavljena.\nŠvajcarski forenzičari potvrdili su da je Arafatu ubrizgan smrtonosni radioaktivni polonijum pred njegovu smrt pre devet godina, u toliko visokom nivou da se ne može reći da je u pitanju nezgoda.\n„Ustanovili smo da su aktivnosti koje smo izmerili u slučaju Arafata značajno više u odnosu na uobičajene. A kada kažem značajno, mislim na 20 puta veće od onih koje generalno nalazimo“, rekao je Fransoa Bohud, direktor Instituta za radiološku fiziku.\nPalestinski zvaničnici već odavno optužuju Izrael za trovanje Arafata. Izrael je oduvek poricao da je imao bilo kakvu ulogu u njegovoj smrti i ponovio je to u četvrtak.\nUdovica bivšeg palestinskog lidera opisala je smrt svog supruga kao političko ubistvo koje predstavlja “zločin veka”. Suha Arafat juče je izjavila da ne može da optuži bilo koga za smrt svog supruga ali da želi da Pravda bude zadovoljena.\n“Ne mogu nikoga da optužim. Najvažnije je da je dokazano da je moj suprug ubijen. Ali ne mogu nikoga da optužim. Čekamo zvanične rezultate od francuskog suda ali u ovom slučaju Švajcarci su nam dali preliminarne rezultate. Najvažniji rezultat je da je on otrovan polonijumom”.\nRezultati specijalista sa univerziteta u Lozani objavljeni su u sredu na 108 stranica izveštaja koji je postavljen na veb stranicu televizijske mreže Al Džazira, koja je zatražila studiju zajedno sa Suhom Arafat.\nJaser Arafat razboleo se u oktobru 2004. i zatim je prevezen u Francusku, samo nekoliko dana nakon što nije odgovorio na tretmane tima medicinskih stručnjaka sa Bliskog Istoka. Početkom novembra od je pao u komu i preminuo 11. novembra.


Na Fifinoj rang listi Srbija 37. reprezentacija sveta – Sport\nNapredak „orlova“, Srbija 37. reprezentacija sveta\nNa najnovijoj Fifinoj listi, reprezentacija Srbije je napredovala za jednu poziciju i sada je 37. na svetu.\nSrbija zbog pobede nad Kinom (2:0) i remija protiv Južne Koreje (1:1) na azijskoj turneji ima osam bodova više u odnosu na prošli mesec – 756.\nOdmah ispred „orlova“ su selekcije koje nisu izborile plasman na Mundijal – Kongo, Ukrajina i Škotska, a iza Bosna i Hercegovina, kao i Australija i Maroko koji će biti u Rusiji.\nMeđu prvih pet reprezentacija nije bilo promena, vodi prvak sveta Nemačka, iza su Brazil, Portugalija, Argentina i Belgija, Španija je šesta skokom od dva mesta, Poljska sedma, a Švajcarska osma jer je napredovala za tri pozicije i „ugurala“ se ispred Francuske i Čilea.\nNaredna lista biće objavljena 21. decembra, tačno 20 dana posle žreba za Svetsko prventsvo u Rusiji.\nReprezentativni fudbalfifa, fudbal, rang, reprezentacija, srbija\nZa plasman u nokaut fazu Partizan u Humskoj protiv Jang bojsa


Tanjug 18. maja 2022. 11:29\nHAG – Sudsko veće Specijalnog kosovskog suda u Hagu izreklo je prvostepene presude za odavanje zaštićenih informacija u predmetu protiv bivšeg predsednika i potpredsednika Udruženja veterana tzv. Oslobodilačke vojske Kosova Hisnija Gucatija i Nasima Haradinaja.\nI Haradinaj i Gucati su osuđeni na četiri i po godine zatvora i novčanu kaznu u iznosu od 100 evra, prenosi Kosovo onlajn.\nSudsko veće u Specijalnom sudu zaključilo je da su Gucati i Haradinaj počinili delo odavanja zaštićenih informacija, objavljivanjem posebnih dokumenata.\n„Sudsko veće je uvereno da su okrivljeni postupali sa direktnom namerom da obelodane zaštićenu informaciju“, rekao je, između ostalog, predsednik ovog tela.\n„Optuženi su odgovorni za teške prestupe, nastavili su da distribuiraju zaštićene informacije i imena stotine zaštićenih svedoka i najavili su da će to nastaviti da rade. Ovom presudom se njihove radnje karakterišu kao krivična a ne patriotska dela“, naveo je predsednik veća i onda je pročitao presude.\nSpecijalizovana veća su opisali kao „jednonacionalni sud“ koji „ima za cilj da kazni Albance, dok amnestira zločine koje su počinile srpske vojne i policijske snage na Kosovu“.


VLADA SBK PODIJELJENA OKO LOVIŠTA: MINISTRI IZ REDA HRVATSKOG NARODA NISU ZA USTANOVLJAVANJE LOVIŠTA\nZahtjevi, prijave, uputstva...\nSavez lovačkih organizacija u Bosni i Hercegovini\nSavjeti, preporuke, dobre prakse\nKako prijaviti leglo\nKnjige, propisi i ostalo\nIako je za 21. sjednicu Vlade SBK bilo najavljeno da će se razmatrati pitanje formiranja granica lovišta u SBK\ndo toga nije došlo. Identično kao i na sjednici koja je održana u julu ove godine, ministri iz stranaka sa hrvatskim predznakom bili su protiv rješavanja ovog, za lovce i lovačka društva krucijalnog, pitanja.\nTako će lovačka društva i lovci u SBK i dalje biti taoci politike, jer na prostoru ovog kantona nisu ustanovljena lovišta. Samim time lovačka društva ne mogu da dobiju lovišta na korištenje, čime se članovia onemogućava bilo kakva aktivnost u lovištu.\nTreba spomenuti da u posljednjem periodu stočari, poljoprivrednici, vozači i druga fizička i pravna lica trpe štete nastale od divljači, a nisu zanemarive ni cifre koje govore o stradavanjima divljači od strane krivolovaca i predatora.\nlov\tlovci\tvlada sbk\tdodjela lovišta\n24 Oktobar 2019\nAdresa: Petrakijina 24, 71000 Sarajevo\nTelefon / Fax: +387 33 668 209\nŽiro račun: 161 00000 1445 0004\nSAVEZ LOVAČKIH ORGANIZACIJA U BOSNI I HERCEGOVINIH\nSavez djeluje i radi u kontinuitetu od 1925. godine do danas. Savez lovačkih organizacija djeluje s ciljem da lovačkim organizacijama obezbjedi i omogući da zajednički i lakše ostvaruju svoja prava i interese na nivou države kao i izvan granica učlanjivanjem u evropske asocijacije.\nSavez je član Međunarodnog savjeta za uzgoj, zaštitu i lov (CIC) i i Federacija lovačkih asocijacija evropske unije (FACE).


STRANCI biraju BEOGRAD za život: NBG već parira Senjaku, Dedinju i Vračaru\n“Inostrani državljani najčešće iznajmljuju nekretnine u delovima grada u skladu sa svojim priorotetima – blizina internacionalnih škola i vrtića, ili sa druge strane blizina posla”, rekao nam je Marko Radulović, direktor sektora za izdavanje stambenih nekretnina vodeće konsultantske kuće za nekretnine CBS International, koja je deo Cushman & Wakefield grupe.\nUprkos tome što naš glavni grad obiluje izuzetnim nekretninama, nekada potraga za idealnim domom može potrajati mesecima. Lokacije koje se do pre samo neku godinu nisu smatrale ekskluzivnim, danas su sve privlačnije za kupovinu ili iznajmljivanje, i dok se želje i prohtevi kupaca uvećavaju, cene na tržištu postaju sve teže predvidive.\nNajčešći raskorak između ponude i tražnje događa se prilikom izbora lokacije nekretnine i finansijskih okolnosti koje je prate, ali kako kaže Marko Radulović, sve poteškoće moguće je izbeći uz pravovremene savete i adekvatan tim koji će vam omogućiti da se u svoj novi dom uselite sa minimalnim stresom.\n– Prilikom odabira kuće ili stana, bilo da je reč o kupovini ili iznajmljivanju, najvažnije je da uz sebe imate pravi tim sa licenciranim brokerom koji će pronaći nekretninu prema vašim željama. Naša kompanija se drži pravila da u tom poslu idemo do same srži zahteva i kriterijuma svakog klijenta. Najčešće smo fokusirani na izdavanje rezidencijalnih objekata stranim državljanima, zaposlenim u diplomatsko-konzularnim predstavništvima ili inostranim kompanijama sa sedištem u Beogradu. Beograd je vrlo atraktivan grad, a sa dolaskom novih nekretnina na tržište strancima će biti još zanimljiviji.\nNedavno smo imali situaciju da je klijent, koji je strani državljanin, odlučio da nakon četiri godine provedene u iznajmljenom stanu kupi tu nekretninu kao investiciju, iako više ne stanuje u našem glavnom gradu. Stranci definitivno biraju Beograd za život, a ponajviše Novi Beograd, Vračar, centar, Senjak i Dedinje u zavisnosti od prioroteta – blizina internacionalnih škola i vrtića, ili sa druge strane blizina posla. Osim željene lokacije nekretnine, vrlo je važno da još na početku usaglasimo želje klijenta sa finansijskim mogućnostima, ističe Radulović i objašnjava kako su lokacije, koje donedavno nisu bile atraktivne klijentima, dospele na vrh spiska najpoželjnijih odredišta u našem glavnom gradu.\n– Novi Beograd je počeo da parira luksuznim lokacijama kao što su Dedinje, Senjak i Vračar. Dodatni razlog koji ovaj kraj Beograda čini ekskluzivnim su i stambeni kondominijumi koji osim izuzetnih stanova nude i bogat sadržaj koji život čine komfornijim i lakšim, kao što su video nadzor i recepcija 24h svakog dana u nedelji, profesionalno održavanje, privatni park, zatim blizina reke, sportskih i šoping centara – kaže Radulović i govori o visini rente koja prati luksuzne nekretnine.\n– Kada je reč o izdavanju, cene zakupa stanova u novogradnji i starogradnji nisu u velikom rasponu. Svakako prednost dajemo novogradnji budući da klijentima nudi dodatni sadržaj poput bazena, spa centra, garaže, obezbeđenja… Ranije su veliki raspon u cenama izdavanja stanova pravili opremljeni i neopremljeni stanovi, budući da su do pre samo nekoliko godina oni sa nameštajem bili dosta skuplji. U današnje vreme se ta cena iznivelisala i jedina razlika je u tome što opremljen stan može mnogo brže da se iznajmi. Izvesno je da će cene izdavanja ostati iste i u narednim godinama i neće se preterano menjati s obzirom na sve veću ponudu novoizgrađenih stanova, naglašava Radulović.\nSlavni muzičar gradi kuće za BESKUĆNIKE inspirisane Ratovima zvezda\nKorak bliže obnovi Komande ratnog vazduhoplovstva posle 2 DECENIJE od NATO bombardovanja\n21/08/2020 | 14:04\nSestrić Mila Đukanovića sa 23 godine kupio stan od 900.000 USD na Menhetnu\nOvo je tipicna propaganda u cilju podizanja cena nekretnina. Samo neko ko ne poznaje uredjen zivot u.civilizovanim zemljama moze da poveruje u ovakve price. Nekretnine grade i kupuju ljudi iz uskog kruga SNS-a,koji nemaju predstavu o pravim vrednostima novca. Ko jos moze da za velike pare kupuje stanove i kuce u Beogradu,narocito Novom.Beogradu,a da pri tome zivi u saobracajnom haosu i prljavstini kakve nema ni u trecem svetu.Naravno,niko pametan. Zato druze menadzeru,sta si vec,nemoj da lazes i pomazes Drzavnim razbojnicima,koji kradu nas novac i grade na svakoj ledini nekakve skalamerije koje prodaju svojim partijasima,i tako ukrug.


Penziju čeka još 38.000 penzionera | SerbianForum\nPenziju čeka još 38.000 penzionera\nIzvor: Glas Srpske 18.05.2011 22:00\nBANjALUKA - Penzionerima u Srbiji koji su korisnici Fonda PIO RS, njih oko 38.000, aprilske penzije kasne više od sedam dana, dok je isplata za sve korisnike u Srpskoj završena tek juče.\nPenzioner iz Dervente Rade Marković rekao je da na penziju čeka svakog mjeseca sve duže i duže, zbog čega teško živi i jedva sastavlja kraj sa krajem.\n- Nemam od čega da platim račune, a najgore od svega je što nekoliko dana u mjesecu, dok čekam penziju, nemam za šta da kupim ni osnovne namirnice - kazao je Marković.\nSlično priča i penzionerka iz Doboja Sava Jović, koja kaže da nikada ranije kao sada nisu kasnile penzije.\n- Svaki dan mi je kao godina. Čekam poštara na vratima da mi donese 200 maraka, koje su mi neophodne da preživim - kazala je Jovićeva.\nU NLB banci u Srbiji, preko koje korisnici u Srbiji primaju penziju, juče su "Glasu Srpske" potvrdili da novac za aprilske penzije za korisnike Fonda PIO RS još nije uplaćen, te da nije stiglo ni obavještenje o mogućoj uplati, koje obično dolazi nekoliko dana ranije.\n- Novac za aprilske penzije penzioneri u Srbiji ne mogu da podignu zbog toga što uplata iz Fonda još nije izvršena. I novac za martovske penzije je uplaćen tek 20. aprila, tako da se nadamo da bi tako moglo biti i ovog mjeseca - istakli su u ovoj banci.\nIsplata penzija svim korisnicima Fonda PIO RS za april ove godine, kako je zvanično saopšteno iz ovog fonda, počela je 11. maja.\nPortparol Fonda PIO RS Tihomir Joksimović rekao je "Glasu Srpske" da bi podjela penzija za korisnike u Srbiji trebalo da se završi do kraja ove sedmice.\n- Podjela penzija za ovaj mjesec, kao i za nekoliko prethodnih, odvijala se sukcesivno, budući da je priliv sredstava takav da iznos od 73 miliona maraka, koliko iznosi aprilska tranša, nije mogao da bude obezbijeđen u cjelosti - istakao je Joksimović i dodao da zbog toga i isplata sada traje duže nego u ranijem periodu, kada se završavala za tri ili četiri dana.\nDodao je da je jedan od razloga što penzije kasne i taj što je oko četiri miliona maraka nedavno po sudskoj presudi skinuto sa računa Fonda PIO u korist Poštanske štedionice, a ta sredstva još nisu nadomještena.\nPrema riječima predsjednika Udruženja penzionera RS Rade Rakulja, Fond PIO RS svaki mjesec "muku muči" sa isplatom penzija, zbog čega nije ni čudno što penzionerima u Srbiji još nije uplaćen novac.\n- Penzioneri u Srbiji mogu biti srećni ako svoje penzije prime i do kraja mjeseca, jer su u Srpskoj tek juče svi korisnici dobili aprilske penzije. Očigledno je da Fond PIO nema dovoljno novca - kazao je Rakulj.\nDodao je da je reforma penzionog sistema jedino rješenje koje bi moglo da ubrza i osigura isplatu penzija.\n- Broj radnika i penzionera je izjednačen, zbog čega će Fond PIO RS da doživi kolaps - dodao je Rakulj.\nPrema podacima Fonda PIO RS, koeficijent isplate penzija za april je 1,06, a isplata se vrši za ukupno 228.667 korisnika, od čega u Republici Srpskoj 190.592 korisnika i 38.075 korisnika sa prebivalištem u drugim državama.\n- Broj korisnika od januara do aprila ove godine u odnosu na decembar prošle godine povećan je za 1.984 nova korisnika - istakli su u Fondu.


Stav Crne Gore i njenih državnih organa o Kosovu je jasan\nNakon što je Demokratska stranka Srbije saopštila da je deklaracija crnogorske vlade o odnosima sa Srbijom nakon referenduma marketinški potez i pozvala premijera Mila Đukanovića i ostale zvaničnike iz Crne Gore da saopšte da li su za opstanak Kosova u sastavu Srbije, u vladajućoj crnogorskoj partiji saoptili da je stav Crne Gore jasan.\nStav Crne Gore i njenih državnih organa o Kosovu je jasan i sa njime su dobro upoznati i srpski premijer Vojislav Koštunica i javnost Srbije, saopšteno je danas iz Demokratke partije socijalista.\n»Taj stav je saopšten i na sastanku rukovodstava Srbije i Crne Gore koji je održan 2. novembra prošle godine na inicijativu predsjednika Državne zajednice Svetozara Marovića«, kazao je portparol DPS-a Predrag Sekulić.\nOn je dodao da su na sastanku rukovodstava dvije države podržani principi koje je Koštunica izložio na sjednici Savjeta bezbjednosti Ujedinjenih nacija.\nSekulić je naglasio da je zaključeno da u pregovaračkom procesu o Kosovu treba tražiti kompromis u kome neće biti nametnutih rješenja.\nA Demokratska partija socijalista smatra da je inicijativa šefa poslaničke grupe Demokratske stranke u Skupštini Srbije i Crne Gore Toplice Đorđevića da parlament Državne zajednice usvoji dokument o odnosima Crne Gore i Srbije nakon referenduma razuman potez.\nŠef poslaničkog kluba DPS-a Ivan Kalezić rekao je da ta stranka podržava inicijativu i da je otvorena za razgovore po tom pitanju.\nI Socijaldemokratska partija ocijenila je pozitivnim inicijativu Đorđevića da parlament Državne zajednice usvoji dokument o odnosima Crne Gore i Srbije nakon referednuma.\nNo, šef poslaničke grupe Socijalističke narodne partije u Skupštini Srbije i Crne Gore Velimir Radojević rekao je da ne vidi cjelishodnost da parlament Državne zajednice raspravlja o odnosima Srbije i Crne Gore kada se vlade oko toga nisu dogovorile. Slično tvrde i iz Narodne stranke, dok SNS ocjenjuje da inicijativa\nĐorđevića nema podršku u većinskoj Srbiji.


Protesti u Kosovskoj Mitrovici – Nadlanu.com\nProtesti u Kosovskoj Mitrovici\nObjavljeno 8. sep 2011. / 11:33:38\nKOSOVSKA MITROVICA, 8. septembra 2011. (Beta) – Radnici srpskog pravosudja u severnom delu Kosovske Mitrovice i oko hiljadu zdravstvenih radnika iz sve četiri srpske opštine na severu Kosova protestovali su u četvrtak u Kosovskoj Mitrovici.\nRadnici zaposleni u pravosudju protestovali su ispred zgrade Okružnog suda zbog najave da će u toj ustanovi početi da rade sudije i tužioci albanske nacionalnosti, a zdravstveni radnici su organizovali jednočasovnu protestnu šetnju i naveli da time žele da pošalju poruku medjunarodnoj zajednici i vlastima u Prištini da institucije Srbije nisu paralelne i da će se svim legitimnim sredstvima boriti za njihov opstanak.\nNa početku i kraju kolone, koja se od mitrovačke bolnice spustila do mosta na Ibru, bila su sanitetska vozila sa uključenim sirenima. Demonstranti su nosili transparente na kojima je pisalo:”Mi nismo paralelne institucije”, “Ne damo Kosovo”, “Nećemo da živimo u getu”. Nosili su i zastavice Saveza zdravstvenih radnika sa likom Kosovke devojke.\nDirektor Zdravstvenog centra u Mitrovici Milan Jakovljević rekao je novinarima da su zdravstvene institucije legalne i legitimne i da se u njima pruža zdravstvena zaštita svima, bez obzira na nacionalnost.\nI radnici ispred suda su na protestu naveli da institucije Srbije koje rade na Kosovu nisu paralelne, već legalne i legitimne i da će se svim demokratskim sredstvima boriti za ostanak u sistemu Srbije. U Okružnom sudu u severnoj Mitrovici sada rade samo medjunarodni sudije i tužioci.\nViši javni tužilac u Kosovskoj Mitrovici Milan Bigović rekao je novinarima da će se radnici okupljati ispred suda uvek kada bude najave da će se tu zapošljavati Albanci, jer je to neprihvatljivo za srpsku zajednicu i radnike pravosudja.\n“Danas smo se okupili zbog toga što su u Euleksu pre nekoliko meseci počeli da primenjuju pečat i zakon Kosova koji je 2008. donela Skupština Kosova”, rekao je Bigović. On je podsetio da je postojao dogovor da se ti zakoni ne koriste već da se primenjuju privremeni zakoni koje je doneo UNMIK.\nDOĐI DA TE UBIJEM: Luni Đogani preti manijak!\nNAKON IZLASKA IZ PRITVORA: Darko Kostić se oglasio otvorenim…\nKAO PRINCEZA: Mia Borisavljević izabrala plavu haljinicu za…\n68. ROĐENDAN: Neda Ukraden dobila najlepšu čestitku na…


Laković: 'Presuda nonsens svetskih razmera'\nIzvor: Sportske.net, 11.Jul.2015, 14:44 (ažurirano 02.Apr.2020.)\nLaković: "Presuda nonsens svetskih razmera"\nGeneralni sekretar Fudbalskog saveza Srbije Zoran Laković detaljno je analizirao presudu Međunarodnog suda za sportsku arbitražu i zaključio da ona podriva čitav sistem istorijskih pravila fudbala.\nNakon odluke Međunarodnog suda za sportsku arbitražu da reprezentaciji Albanije bude dodeljena pobeda u prekinutom meču odigranom 14. oktobra 2014. godine u Beogradu, Fudbalski savez Srbije oglasio se oštrim saopštenjem >> Pročitaj celu vest na sajtu Sportske.net << za javnost.\nU subotu je istim povodom reagovao predsednik Fudbalskog saveza Srbije Tomislav Karadžić a svoje mišljenje izneo je i generalni sekretar Zoran Laković.\n"Posle detaljne analize obrazloženja presude Arbitražnog suda, još čvršće stojim na stanovištu da je ona politička, nepravedna, selektivna i u krajnjem slučaju poptuno nerezonska" rekao je Laković.\nSud u Lozani preinačio je presudu UEFA i doneo odluku da Albaniji pripadnu tri boda što prema mišljenju Zorana Lakovića podriva pravila fudbalske igre.\n"Ovde nije u pitanju samo nepravda prema Fudbalskom savezu Srbije, našoj reprezentaciji, srpskom fudbalu u celini i svakom akteru igre ponaosob, već presuda podriva i zadire u čitav sistem istorijskih pravila fudbala, koji je ustanovljen pre više od jednog veka" dodao je Laković.\nKako navodi generalni sekretar Fudbalskog saveza Srbije, ovakva odluka otvara prostor za manipulacije kojima će se bodovi osvajati na sudovima a ne na terenu.\n"Ovim presedanom, oličenom u šokantnoj presudi Suda iz Lozane, širom se otvaraju vrata razni manipulacijama, gde će se sudbine svih budućih utakmica kreirati u advokadskim kancelarijama i sudnicama, a ne na fudbalskim igralištima među samim akterima. To je taj nonsens svetske razmere" zaključio je Laković.\nReprezentacija Srbije se nakon odluke suda u Lozani nalazi na poslednjoj poziciji kvalifikacija za Evropsko prvenstvo, pošto ima -2 boda što je nalošiji rezultat u konkurenciji 53 nacionalne selekcije.\nIzvor: Sportske.net, 11.Jul.2015\nJedan od potpredsednika Fudbalskog saveza Srbije Savo Milošević poručio je da ga odluka Suda u Lozani podseća na vreme sankcija kada su rezultati takođe bili kreirani van terena...Čelnici Fudbalskog saveza Srbije oglasili su se povodom presude Međunarodnog suda za sportsku arbitražu u Lozani...


Podrška razvoju poslovnih inkubatora – ICR\nJavni poziv za dodelu bespovratnih sredstava za podršku razvoju poslovnih inkubatora\nProgram podrške poslovnim inkubatorima kroz dodelu bespovratne finansijske pomoći u 2012. godini (u daljem tekstu: Program) sprovodi Nacionalna agencija za regionalni razvoj (u daljem tekstu: NARR) prema Programu rada NARR za 2012. godinu. Cilj Programa je da pospeši razvoj sektora malih i srednjih preduzeća i preduzetništva (u daljem tekstu: MSPP) Republike Srbije kroz podsticanje i podršku razvoja poslovnih inkubatora. Svrha javnog poziva je dodela bespovratnih finansijskih sredstava namenjenih unapređenju funkcionisanja postojećih inkubatora i povećanju obučenosti menadžmenta poslovnih inkubatora.\nPravo prijave na javni poziv imaju poslovni inkubatori koji ispunjavaju sledeće uslove:\n• da su osnovani u formi privrednog društva sa ograničenom odgovornošću;\n• da imaju najmanje jednog stalno zaposlenog radnika;\n• da su osnovani najkasnije zaključno sa 01. junom 2010. godine;\n• da je bar jedan od osnivača lokalna samouprava;\n• da su uspešno poslovali u prethodnoj godini;\n• da se u trenutku podnošenja prijave u inkubatoru nalaze korisnici usluga (u daljem tekstu „stanari“) u procesu inkubacije (sa potpisanim ugovorima), a koji su osnovani u formi privrednog društva ili preduzetničke radnje;\n• da su do datuma objavljivanja javnog poziva izmirili obaveze po osnovu poreza i doprinosa;\n• da im do datuma objavljivanja javnog poziva po istom osnovu nisu odobrena podsticajna sredstva koja potiču iz budžeta Republike Srbije, pokrajinskih i budžeta lokalne samouprave ili donatorskih organizacija za 2012. godinu.\n1. Jačanje poslovnih kompetencija menadžmenta inkubatora – jačanje internih kapaciteta inkubatora za pružanje specijalizovanih savetodavnih usluga (kroz obuke iz oblasti razvoja novog proizvoda, prodaje, promocije, distribucije, finansijskog menadžmenta, logistike, start-up preduzetništva i drugih oblasti u zavisnosti od specifičnih potreba menadžmenta inkubatora i sl.), kao i obuke menadžmenta inkubatora za razvijanje kapaciteta za uspešno apliciranje na pozive za projekte nacionalnog i međunarodnog karaktera. Opredeljeni iznos sredstava namenjen za sufinansiranje projekata u okviru ove grupe aktivnosti: 100.000,00-300.000,00 dinara.\n2. Razvoj i unapređenje procesa podrške „stanarima“ inkubatora – selekcija, kontinuirana evaluacija i monitoring „stanara“ (kroz obuke u oblastima: unapređenja procesa predinkubacije, inkubacije i postinkubacije; upravljanja procesom inkubacije; razvoja sistema podrške za stanare). Opredeljeni iznos sredstava namenjen za sufinansiranje projekata u okviru ove grupe aktivnosti: 100.000,00-700.000,00 dinara.\n3. Izrada projekata za podizanje stepena vidljivosti inkubatora – umrežavanje sa ostalim subjektima značajnim za razvoj sektora MSPP – agencijama za regionalni razvoj i razvoj MSPP, regionalnim privrednim komorama, udruženjima preduzetnika, klasterima, drugim inkubatorima, kancelarijama za lokalni ekonomski razvoj (KLER), naučno-istraživačkim i obrazovnim institucijama; finansiranje promotivnih aktivnosti; organizacija radionica, izložbi i konferencija). Opredeljeni iznos sredstava namenjen za sufinansiranje projekata u okviru ove grupe aktivnosti: 100.000,00-500.000,00 dinara.\n4. Izrada projekata koji imaju za cilj unapređenje tehničko– organizacionih kapaciteta poslovnih inkubatora – sufinansiranje studija izvodljivosti, tehničke dokumentacije za infrastrukturno unapređenje inkubatora, softverskog rešenja predloženog sistema podrške. Opredeljeni iznos sredstava namenjen za sufinansiranje projekata u okviru ove grupe aktivnosti: 100.000,00-700.000,00 dinara.\nInkubatori se mogu prijaviti za jednu ili više aktivnosti koje su u skladu sa strategijom i ciljevima rada inkubatora, kao i sa ovim Programom.\nInkubatori se mogu prijaviti za projekte u okviru najviše dve grupe aktivnosti.\nBez obzira na broj podnetih projekata u okviru grupe aktivnosti maksimalan iznos sredstava definisan je grupom aktivnosti, pri čemu ukupan iznos sredstava koji inkubatoru može biti odobren iznosi 700.000,00 dinara.\nPoslovni inkubatori ostvaruju pravo na povraćaj do 50% troškova odobrenog projekta bez PDV-a. Iznos odobrenih bespovratnih sredstava ne može biti manji od 100.000,00 dinara niti veći od 700.000,00 dinara. Visina odobrenih sredstava utvrđivaće se na osnovu grupa aktivnosti kojima podneti projekti pripadaju i pripadajućeg broja bodova, a na osnovu kriterijuma za ocenjivanje prijava. Kriterijumi za ocenjivanje prijava su: broj „stanara“ inkubatora, promena broja „stanara“, ukupan broj zaposlenih u privrednim subjektima/„stanarima“ inkubatora, popunjenost kapaciteta inkubatora, ukupan broj privrednih subjekata koji su napustili inkubator u fazi zrelosti, stepen razvijenosti jedinica lokalne samouprave, značaj kandidovanih projekata za privlačenje novih korisnika usluga, značaj kandidovanih projekata za unapređenje poslovnih performansi postojećih „stanara“, uticaj kandidovanih projekata na lokalni ekonomski razvoj, procenjen stepen održivosti očekivanih rezultata projekta. Ukupna raspoloživa sredstva za realizaciju ovog projekta u 2012. godini iznose 6.000.000,00 dinara.\nProgramom se finansiraju aktivnosti koje su započete posle dana objavljivanja ovog javnog poziva.\nKrajnji rok za završetak svih aktivnosti odobrenih projekata je 17. decembar 2012. godine.\n1. Popunjen, potpisan i overen obrazac prijave;\n2. Popunjen obrazac projekata i obrazac budžeta projekata;\n3. Ponuda, predračun, predugovor ili ugovor poslovnog subjekta angažovanog za realizaciju svake od aktivnosti u okviru projekta za koji se konkuriše;\n4. Rešenje o upisu ili izvod iz registra;\n5. Uverenje nadležne Poreske uprave da je podnosilac zahteva izmirio sve poreske obaveze do datuma objavljivanja javnog poziva. Ukoliko nadležna Poreska uprava nije u mogućnosti da u predviđenom roku izda pomenuto Uverenje, podnosilac je dužan da dostavi primljeni Zahtev za izdavanje poreskog uverenja, a da Uverenje dostavi odmah po izdavanju;\n6. Bilans stanja i uspeha za 2011. godinu (fotokopija Potvrde o registraciji redovnog godišnjeg finansijskog izveštaja za 2011. godinu);\n7. Izjava podnosioca prijave da po istom osnovu nisu korišćena podsticajna sredstva koja potiču iz budžeta Republike Srbije, pokrajinskih i budžeta lokalne samouprave ili donatorskih organizacija za 2012. godinu;\n8. Izjava o dodeljenoj državnoj pomoći male vrednosti.\nZainteresovani poslovni inkubatori svoje prijave sa pratećom dokumentacijom mogu poslati na sledeću adresu: Nacionalna agencija za regionalni razvoj, Nacionalni centar Zaječar, Trg oslobođenja bb, 19000 Zaječar.\nNa koverti naznačiti: Prijava za Program podrške poslovnim inkubatorima kroz dodelu bespovratne finansijske pomoći.\nKrajnji rok za podnošenje prijava je 19. oktobar 2012. godine.\nRazmatraće se samo kompletne i blagovremeno podnete prijave, a prema gore navedenim kriterijumima.\nJavni poziv i prateća dokumentacija dostupni su na elektronskim stranama Nacionalne agencije za regionalni razvoj na adresi www.narr.gov.rs i u štampanom obliku u Nacionalnom centru u Zaječaru i Kancelariji u Beogradu.\nZa detaljnije informacije možete se obratiti Nacionalnoj agenciji za regionalni razvoj na sledeće brojeve telefona: 019/445-311, osoba za kontakt Svetlana Nikolić i 019/445-361, osoba za kontakt Ivan


Evropski parlament glasao o sporazumu o Bregzitu - Izazov\nEvropski parlament glasao o sporazumu o Bregzitu\nRadio-televizija Srbije\t 28. aprila 2021. 09:50\nU konačnom glasanju , 660 poslanika glasalo je za trgovinski sporazum, pet protiv, a 32 uzdržana, kažu zvaničnici. Predsednik Parlament David Sasoli juče je pozdravio je glasanje o "najambicioznijem sporazumu koji je ikada EU zaključila sa nekom zemljom".\nEvropski parlament je pored glasanja o sporazumu usvojio neobavezujuću rezoluciju u kojoj poslanici ocenjuju Bregzit "istorijskom greškom".\nPoslanici Evropskog parlamenta tražili su dodatno vreme za proveru pakta, koji takođe uključuje bolno dobijen posao o ribolovu zbog kojeg su posade brodova iz EU izgubile velik deo pristupa obilnim vodama Velike Britanije, prenosi Gardijan.\nEvropski parlament je dalje odložio glasanje delimično u znak protesta zbog jednostranog odugovlačenja Londona u sprovođenju carinskih provera u Severnoj Irskoj, jednom od najspornijih pitanja razvoda.\nMinistar spoljnih poslova rekao je da se mogu naći rešenja za nerešena pitanja oko trgovine u Severnoj Irskoj nakon Bregzita.\nBritanija je napustila EU 30. januara 2020, ali je njen novi život sa Evropom zaista započeo tek nakon prelaznog perioda završenog 31. decembra, kada London više nije bio vezan zakonima i pravilima bloka.\nZvanično nazvan Sporazum o trgovini i saradnji (TCA), sporazum stvara novi odnos koji predviđa nulte carine i nulte kvote na robu kojom se trguje između EU i Velike Britanije.\nAli to je manje ambiciozno nego što su se mnogi Evropljani nadali, bez ikakvog značaja za spoljnu politiku i odbranu, niti zalaganje za blisko usklađivanje sa životnom sredinom, zdravstvom i drugim propisima.


Makron: Napoleon je neizbrisivi deo francuske istorije\nTanjug 6. maja 2021. 06:31\nPARIZ – Predsednik Emanuel Makron položio je juče venac na grob Napoleona Bonaparte, povodom obeležavanja dvestote godišnjice smrti vladara koji je istovremeno obožavana i osporavana istorijska ličnost u Francuskoj.\nVeliki broj ranijih predsednika Francuske izbegavalo je da oda počast slavnom vojskovođi i vladaru oko čijeg se nasleđa još vode rasprave, ali u govoru u „Institutu Francuske“, koji je baš uspostavio Napoleon, Makron je poručio da se istorijom treba suočiti, prenosi Rojters.\n„Napoleon je za neke bio vojni genije, modernizator i nacionalni heroj. Za druge je on je imperijalista, ratni huškač i porobljivač. Ovu godišnjicu treba da razumemo pre kao komemoraciju prosvetljenja, nego kao proslavu“, rekao je Makron.\nOn je Napoleonovu odluku da poništi odluku o ukidanju ropstva uporedio sa izdajom demokratskih principa tadašnje Republike, ali je pohvalio vladara koji je pomogao da nastane moderna Francuska i poručio da je on svakako neizbrisivi deo francuske istorije.\nNapoleon, koji je vlast preuzeo 1799. godine državnim udarom, bio je briljantni general koji se borio za oslobađanje Evrope od feudalnih okova monarhije, moderan vladar koji doneo čitav niz liberalnih reformi i građanskih sloboda, uključujući i veliki Građanski zakonik (Code civile).\nOn je, međutim, ukazom vratio ropstvo na francuskim Karibima 1802, nakon njegovog postrevolucionarnog ukidanja 1794.\nNapoleon je umro u izgnanstvu na ostrvu Sveta Jelena u Atlantskom okeanu u svojoj 51. godini, a njegov grob se nalazi u Palati invalida, u blizini Ajfelove kule u Parizu.


NEŠTO SE SPREMA: Šiptari traže deo Crne Gore, Milo u sukobu sa Tačijem! (INFO) | DNEVNE\nNEŠTO SE SPREMA: Šiptari traže deo Crne Gore, Milo u sukobu sa Tačijem! (INFO)\nDemokratska partija Kosova spremna da ponovo otvori pitanje granice sa Crnom Gorom. MUP nema nikakvih saznanja o preispitivanju međe sa Kosovom.\nPitanje razgraničenja Kosova i Crne Gore po svoj prilici imaće i „drugo poluvreme“, jer pritisci opozicije na vlasti u Prištini sve su glasniji. Tako je u ponedeljak iz Prištine stigla informacija da stranka Hašima Tačija (Demokratska partija Kosova) ne isključuje mogućnost arbitraže!\n– Jedna mogućnost je da se sa Crnom Gorom ponovo razgovara o tome, a druga da se to pitanje stavi pred arbitražu, saopštio je DŽavit Haliti, potpredsednik stranke. – Vlada Kosova pokušaće da ubedi građane da sporazumom nije ugrožena granica.\nU MUP-u Crne Gore nisu upoznati sa novim dešavanjima sa druge strane Čakora.\n– Ministarstvo unutrašnjih poslova nije u posedu bilo kakve relevantne inicijative u vezi sa preispitivanjem ili arbitražom granice između Crne Gore i Kosova – navodi se u zvaničnom odgovoru ovog Vladinog organa.\nVeć nekoliko meseci protivnici razgraničenja koje je sprovedeno ne odustaju od tvrdnji da je tim sporazumom Crna Gora oštetila Kosovo.\nMeđutim, do promene mišljenja nije došlo ni posle izveštaja nezavisne međunarodne ekspertske komisije, koju je tražila u to vreme predsednica Kosova Atifete Jahjaga, u kojoj nisu otkrivene nepravilnosti u procesu razgraničenja. Opozicija je tada zatrpala Jahjagu peticijom sa 203.000 potpisa kojima se tražilo poništavanje sporazuma.\nDŽavit Haliti smatra da bi nalaz komisije o demarkaciji trebalo da se nađe pred članovima Odbora za evropske integracije Skupštine Kosova pre nego što se o njemu bude glasalo, dok su iz opozicije zapretili da će sabotirati glasanje u parlamentu.\nInače, prilikom potpisivanja sporazuma o demarkaciji u Beču krajem avgusta prošle godine crnogorski predsednik Filip Vujanović je kazao kako je se radi o istorijskom događaju za Crnu Goru. Međutim, ni deo crnogorske opozicije (DF) nije stavio tačku na ovo pitanje i pojas dužine 79 km sa Metohijom, i oko 12.000 hektara pod šumama, pašnjacima i katunima.\nProblem na međi pojavio se nekoliko meseci nakon NATO bombardovanja SRJ 1999. kada su pripadnici KFOR srušili put na Čakoru, od Murine prema Peći, i na nekoliko mesta postavili piramide što je za snage međunarodne zajednice bila garancija razgraničenja Crne Gore i Kosova. Nervoza je proključala 2009. kada su u okolini Rožaja na putu za Peć, kosmetski Albanci uništili i uklonili obeležja države Crne Gore. Oni su danima protestovali tvrdeći da zemljište na području planine Žljeb, između Rožaja i Peći, pripada Kosmetu.\n– Kao opozicija, organizovaćemo se kako bismo sprečili da sporazum dođe do Skupštine. Ako bude trebalo, bacićemo suzavac kako bismo onemogućili ratifikaciju – kazao je Zarif Beriša iz manjinske partije Nisma.


Izvor: RTS, 15.Jan.2021, 14:10\nU poslednjih pet decenija pojedina sela u Vojvodini, posebno ona koja su udaljena od većih gradova, po broju stanovnika gotovo su prepolovljena, a osnovni razlozi za to su pre svega ekonomske prirode. Srpska Crnja je selo koje koje će uskoro proslaviti šest i po vekova postojanja.\nNa samoj granici sa Evropskom unijom smestilo se rodno selo pesnika Đure Jakšića – Srpska Crnja. >> Pročitaj celu vest na sajtu RTS << U ove hladne zimske dane na glavnoj ulici mogu se sresti samo stariji ljudi, dok su mladi odavno napustili ovo mesto.\n"Bavimo se stočarstvom i zemljoradnjom, poljoprivredom. Obrađujemo stotinu hektara zemlje, imamo šezdeset grla goveda od čega 30 muznih krava, ostalo su prateće kategorije. Odlučio sam da ostanem, vidim perspektivu u ovom selu", kaže Miloš Kovačević iz Srpske Crnje.\nOdlazak mladih najviše se primeti u školama.


Zajednički neprijatelj, ujedinjeni front - Javni servis\nZajednički neprijatelj, ujedinjeni front\n„Korona virus je gurnuo svetsku ekonomiju u najdublju krizu još od 1930. Nisu sve zemlje u istoj meri osposobljene da se nose sa neposrednim i dugoročnim izazovima. Na Zapadnom Balkanu, sećamo se reči Ive Andrića koji je rekao: „Bolest je sirotinjska sudbina, ali i bogataška kazna“.\nŽužana Hargitai, Fotografija preneta sa portala Danas\nPiše: Žužana Hargitai, regionalna direktorka EBRD-a za Zapadni Balkan i šefica za Srbiju\nZemlje regiona su na izazov odgovorile brzo i odlučno. Napor koji je uložen da se obuzda širenje virusa se pokazao uspešnijim nego u mnogim drugim zemljama.\nMeđutim, cena tog uspeha je bila visoka: ekonomska aktivnost je u kolapsu, ekonomski rast će najverovatnije naglo preći u negativnu zonu, a nezaposlenost raste onoliko brzo koliko se državni dug nagomilava, opterećujući već oslabljene mreže socijalne sigurnosti.\nZapadni Balkan ne može nositi ovo breme samostalno, a neće ni morati.\nTo je ujedno i glavna poruka samita lidera Evropske Unije i zemalja Zapadnog Balkana, koji se održava danas. U tom poduhvatu prevazilaženja predstojećih izazova, EBRD je jedan od glavnih aktera. Samo u prošloj godini, Banka je uložila rekordnih 1,3 milijardi evra u šest zemalja Zapadnog Balkana.\nKao odgovor na krizu, EBRD će dodatno povećati svoje angažovanje i planira da u 2020. godini investira 1,7 milijardi evra u region.\nCentralni deo odgovora Banke na krizu predstavlja Finansijski okvir za Rezilijentnost sada u iznosu od 4 milijarde evra hitne podrške klijentima, u svim zemljama u kojima Banka posluje a kroz koji će održivim preduzećima biti ponuđena vitalna pomoć u vidu likvidnosti, kratkoročnog obrtnog kapitala ili reprogramiranja postojećih obaveza.\nPočetna potražnja je velika i Banka je spremna da dodatno dopunjava ponuđena finansijska sredstva, po potrebi.\nU ovom vremenu zatvorenih granica, očuvanje protoka robe je od vitalne važnosti. EBRD nudi trgovinsko finansiranje u okviru svog Programa za unapređenje trgovine (TFP) koji stupa na scenu tamo gde drugi oblici finansiranja možda nisu dostupni.\nU aprilu ove godine, Banka je obezbedila do sada nezapamćenih 503,5 miliona evra finansiranja trgovine putem 179 trgovinskih transakcija, što predstavlja drugi uzastopni rekord u poslednja dva meseca.\nMasovni poremećaji u svakodnevnom životu imaju ozbiljne posledice i na najvažnije komunalne delatnosti. Komunalne službe koje organizuju javni prevoz izgubile su prihode od karata dok komunalna preduzeća strahuju od problema sa zaostalim potraživanjima dok u centralnim budžetima nema preostalog fiskalnog prostora. EBRD je pokrenuo program „održi funkcionisanje“ preduzeća kao vid podrške vitalnoj infrastrukturi.\nU svom životu verovatno nismo videli situaciju kada su izazovi sa kojima se suočava država bili veći. Razumljivo je stoga da se ljudi u ovom trenutku fundamentalne nesigurnosti okreću ka svojim vladama očekujući intervenciju radi pružanja zaštite i sigurnosti.\nU isto vreme, jedna od lekcija krize je da povlačenje u okvire nacionalne države ne bi bilo samo pogrešno, već bi i pogoršalo stvari. Zatvaranje granica međunarodnoj trgovini moglo bi ozbiljno ugroziti snabdevanje. Najava zabrane izvoza hrane ili drugih protekcionističkih mera, mogu zadovoljiti određene populističke težnje, ali neće garantovati sigurnost obezbeđenja hrane.\nSada nije trenutak za okretanje leđa globalizaciji, već vreme za dogovor o boljim načinima organizacije globalne ekonomije. Takođe ne smemo zaboraviti i na ekološku agendu i nerešeno pitanje klimatskih promena. Ukoliko to uradimo, trenutna kriza možda neće biti i poslednja.\nBez zaštitnog kišobrana članstva u EU i neposredne podrške koju imaju zemlje evrozone, Zapadnom Balkanu je potrebna podrška više nego ikad: bilateralno, unutar regiona i međunarodno, putem institucija kao što je EBRD.\nMi smo zastupnik i glas Zapadnog Balkana. Regiona koji je oslabljen masovnom migracijom, regiona koji se ne može osloniti na svoje ekonomsko nasljeđe i koji je ometen nedostacima u upravljanju. Ovo je takođe i region koji sada ima možda jedinstvenu priliku: jedna od posledica krize biće reorganizacija globalnog lanca snabdevanja.\nRegion Zapadnog Balkana je savršeno pozicioniran za ostvarivanje koristi od takve promene. Pravo vreme za polaganje temelja je sada. EBRD je spreman da pomogne kao dugoročni partner zemalja u regionu.


Datum kreiranja: sreda, 07 mart 2018 09:42\nPrve analize kreću već u maju, testiranja će se obavljati tokom leta, a osim hrane kontrolisaće se i proizvodi za ličnu higijenu, kozmetika i deterdženti.\nEvropska unija je u budžetu za ovu godinu obezbedila 800.000 evra za finansiranje projekta kontrole hrane i neprehrambenih proizvoda. Ova odluka usledila je posle pritiska zemalja istočne Evrope koje tvrde da se na ovim tržištima plasiraju proizvodi lošijeg kvaliteta nego u zapadnim zemljama. Evropska unija se inače još krajem prošle godine obavezala da će raditi na razvoju metodologije za istraživanje kvaliteta proizvoda i pozvala je države članice da se uključe. Iako je komisija u ove svrhe opredelila dva miliona evra, izdvojeno je manje od polovine, a na konkurs za dodelu ovih sredstava javilo se 16 zemalja Evropske unije. Prema rečima Biljane Borzan, hrvatske predstavnice u Evropskom parlamentu, Hrvatska nije među tim zemljama iako se u anketi, koja je tamo sprovedena, čak 80 odsto građana izjasnilo da smatra da su građani drugog reda i da im se prodaju manje kvalitetni proizvodi.\n– Nisam htela da dođemo u situaciju da komisija razvije metodologiju za istraživanje, a da ne obavi testiranja. Zato smo osigurali podršku za projekat testiranja u Odboru za unutrašnje tržište i zaštitu potrošača. Projektu je dodeljeno 800.000 evra i već u maju kreću prve analize. Zahtevali smo da se obuhvati i mnogo kategorija neprehrambenih proizvoda, za koje su analize mnogo skupe i koje do sada nismo mogli da finansiramo kroz istraživanje za Hrvatsku i Nemačku – izjavila je Borzanova. Testiranja kvaliteta proizvoda radiće se tokom leta, a prvi rezultati očekuju se krajem godine. Planirano je da se prvo kontroliše hrana, pa onda proizvodi za ličnu higijenu, kozmetika i deterdženti.\nBorzanova je u saopštenju, poslatom našoj redakciji, navela da će uporedo sa ovim projektom krenuti i izmena zakona na nivou Evropske unije.\n– Kao izvestilac Evropskog parlamenta za kvalitet prehrambenih proizvoda pripremam i dokument po kome će komisija predložiti novi zakon. Blisko sarađujemo i sa poverenicom za zaštitu potrošača Verom Jourovom. Verujem da će rezultati evropskog istraživanja biti snažan podstrek za što stroži i efikasniji zakon – kaže Borzanova.\nU istraživanju, koje je sprovedeno u Hrvatskoj, više od 80 odsto ispitanika smatra da ih multinacionalne korporacije tretiraju kao građane drugog reda. Žalili su se najviše na hranu, ali i na kvalitet automobila, tehnike pa čak i na poljoprivredne preparate. Ovo istraživanje je bilo prvo u EU koje je obuhvatilo i neprehrambene proizvode. Najveće razlike pronađene su kod deterdženta „arijel” koji, kako se ispostavilo, ima znatno slabiji kvalitet na hrvatskom tržištu. Kako je za naš list ranije izjavila Biljana Borzan ovo istraživanje je poslato u Evropsku komisiju, a predsednik EK Žan-Klod Junker, u godišnjem govoru o stanju u Uniji, rekao je da ne sme biti građana drugog reda što je bio, kako je objasnila, snažan politički momenat.\nPrvo istraživanje o kvalitetu hrane objavila je Slovačka, još 2011, ali Češka je najviše zaslužna, jer njihova vlada najviše gura ovo pitanje na veću, kao i Mađarska, koja je uradila istraživanje kvaliteta namernica na njihovom tržištu.\nVest da se u Evropskom parlamentu otišlo još dalje, i da postoji volja da se stane na put prodaji iste robne marke različitog kvaliteta u zemljama EU, obradovala je kupce i u Srbiji. O ovoj temi se i kod nas godinama govori, ali sve je ostalo na iskustvima potrošača, koji su imali priliku da kupe proizvode velikih multinacionalnih kompanija negde na Zapadu i kod nas i shvate da je razlika više nego očigledna. Da bi naše tržište moglo da se nađe u istoj ravni sa ostalim zemljama EU potrebno je da se za početak urade slična istraživanja, za koja i dalje nema novca. Prema podacima ovdašnjih potrošačkih organizacija, građani se i dalje žale na ovaj problem i insistiraju da se uradi neko uporedno ispitivanje, koje kod nas nikada nije obavljeno. Poznato je da roba lošijeg kvaliteta, pa čak i brendovi najpoznatijih svetskih kompanija, do naših kupaca stiže uglavnom iz Rumunije, Bugarske, Mađarske i Poljske, gde imaju razvijenu proizvodnju namenjenu za stanovništvo ovog dela Evrope.


Press Online :: Politika :: "LEVIJATAN" SPREMAN DA IZAĐE NA IZBORE Momci poznati po brutalnim akcijama i KAZNENIM ODREDIMA protiv građana hoće u vlast\nBihali kaže za "Blic" da u ovom trenutku čekaju na odgovor od Skupštine.\n- Dok ne budemo izašli jasno sa da ili ne, sve je u domenu spekulacije. U ovom trenutku čekamo odgovor od Skupštine na naše zahteve koji se tiču Krivičnog zakonika i specijalnog odeljenja MUP-a. Ukoliko ništa od toga ne bude, mi ćemo probati sa nekim sistemskih promenama, a kakve će one biti sada je rano govoriti. Mi se nadamo pozitivnom odgovoru od Skupštine i ne verujem da ćemo morati da se angažujemo van toga - kaže Bihali.\nOn dodaje i da pokret "nema nikakve pretenzije na vlast, već samo žele da se na lokalu posvete temama azila, izmenama zakona koje se tiču silovatelja, pedofila, dece i životinja". Kako je rekao, Skupštini su dali rok za odgovor na zahteve do Nove godine, te da će nakon toga uslediti njihova konačna odluka o izlasku na izbore.\n- Ništa trenutno ne isključujemo niti uključujemo. Sad je takva situacija da ukoliko ne dobijemo pozitivan odgovor od Skupštine, može svašta da se desi. A bilo bi i čudno da nas odbiju s obzirom na 101. 000 potpis. Sačekaćemo do 31. decembra odgovor i u zavisnosti od toga ćemo se ponašati - zaključuje BIhali.\nFoto: Pavle Paša Bihaly / Facebook\nPavle Paša Bihali\nDirektor Cesida Bojan Klačar navodi da se ovakvim postupkom grupe "Levijatan" šalje loša poruka za politički život u Srbiji i demokratiju u najširem smislu.\n- Njihova ideja je da mogućnost njihovog izlaska na izbore stoji kao latentna pretnja do same izborne kampanje kako bi se čitava građanska javnost držala u pozornosti. Za mene ne bi bilo iznenađenje da oni uopšte ne učestvuju na predstojećim izborima - ističe Klačar.\nOvaj pokret, kao i Srpska desnica, ne može da da doprinos demokratiji u Srbiji, dodaje.\n- Pojavljuje se sve više ekstremno desničarskih stranaka koje žele da izađu na izbore i u situaciji najavljenog bojkota profitiraju na toj činjenici. I to je loša poruka, jer se i u konkretnom slučaju, kao i u slučaju Srpske desnice, radi o strankama koje ne mogu da daju snažan doprinos za bilo kakvu vrstu demokratije - objašnjava on.\nDirektor Cesida: "Oni su očigledno prepoznali priliku da na sledećim izborima promovišu svoju ideologiju, da u situaciju kada nekoliko stranaka ne izlazi na izbore u tome profitiraju"\n- Oni su očigledno prepoznali priliku da na sledećim izborima promovišu svoju ideologiju, da u situaciju kada nekoliko stranaka ne izlazi na izbore u tome profitiraju. Oni računaju na tu činjenicu da u Srbiji postoji jedan određen procenat birača, koji nije toliko mali, koji su spremni da podrže ekstremno desničarske ideologije.\nIstetovirani, nabildovani momci poznat po brutalnim akcijama protiv građana\nPodsećanja radi, Pokret "Levijatan" u žižu javnosti dospeo je 2017, kada su na društvenim mrežama osvanule fotografije nekoliko istetoviranih i nabildovanih momaka sa fantomkama koji su "došli da brane životinje".\nFondacija "Levijatan" predstavlja grupu ljudi koja za sebe kaže da se bori protiv zlostavljanja životinja, ali i zbrinjavanjem napuštenih. To čine na veoma kontroverzan način, preteći ljudima i promovišući svoje brutalne akcije putem društvenih mreža.\nPrivođeni zbog pretnji na internetu\nKrajem prošle godine, vođe grupe "Levijatan", Pavle Bihali i Aleksandar Buhanac uhapšeni su po nalogu Višeg javnot tužilaštva u Beogradu, zbog pretnji na internetu jednom azilu za pse. Sudija za prethodni postupak Višeg suda u Beogradu je, nakon saslušanja osumnjičenih odbio predlog javnog tužioca da im se odredi pritvor i izrekao meru zabrane prilaženja sastajanja ili komuniciranja sa oštećenim i meru obaveznog javljanja policijskoj stanici jedanput mesečno.\nKlačar: Verovatno neće praviti političku stranku\nDirektor Cesida je mišljenja da će se Pokret "Levijatan", ukoliko odluče da učestvuju na predstojećim izborila, verovatno nastupiti kao grupa građana. On objašnjava da je za registraciju političke stranke uslov prikupljenih 10.000 potpisa građana, a potom moraju u kampanji da prikupe 10.000 potpisa za učešće. Drugi način izlaska na izbore je grupa građana, gde su potrebni manji uslovi za registraciju, ali je svakako i u tom slučaju neophodno da prikupe 10. 000 potpisa kako bi izašli na izbore.\n- Kada je reč o ograničenjma, vrlo je jasno šta je potrebno da se ispuni od uslova da biste učestvovali na izborima. Činjenica da oni među svojim ljudima, osnivačima pokreta, podržavaocima, imaju ljude sa različitim sumnjivim biografijama, neće ih sprečiti da ne učestvuju na izborima - dodaje Klačar.\nKada je reč o njihovim eventualnim šansama na predstojećim izborima, Klačar smatra da Pokret "Levijatan" verovatno neće nastupati samostalno, te da će preferirati izlazak na lokalne izbore.\n- Videćemo kako će da nastupaju. Ne bi bilo iznenađenje da dođe do ukrupnjavanja tih stranaka koje promovišu ekstremno desničarsku ideologiju. Neće možda ići samostalno, nego će verovatno praviti neku vrstu širih koalicija, ili će zapravo, da se pojavljuju u pojedinim lokalnim samoupravama gde je dovoljno tek nekoliko stotina glasova da se pređe cenzus. Moguće je da će voditi računa da ne izlaze nužno na nacionalne izbore - zaključuje naš sagovornik.\nPolitički analitičar Dragomir Anđelković u izjavi za "Blic" kaže da, ako se "Levijatan" odluči za učešće na predstojećim izborima, glasove ne bi dobili od glasača opozicije, već od birača koji su duži period politički apatični.\n- U Evropi je već duži period trend da se na političkoj areni pojavljuju razne grupacije koje nisu na klasičan način političke, od onih koji se ponašaju na zabavan način do grupacija koje se obraćaju krajnje uskim ciljnim grupama. Taj trend imamo u čitavom nizu zemalja, od Španije do Italije, te se verovatno to i kod nas preslikalo, pogotovo u okolnostima kada je veliki broj građana postao politički apatičan u odnosu prema velikim i klasičnim strankama, pa mnogi prepoznaju mogućnost da nekoga na svoj, ponekada, krajne neobičan način animiraju - ističe Anđelković.


Porodična šetnja protiv Tadića\n► Porodična šetnja protiv Tadića\nSrpski sabor Dveri organizovaće u subotu 1. oktobra porodičnu šetnju protiv režima predsednika Srbije Borisa Tadića.\nUčesnici će u šetnju krenuti sa platoa ispred Filozofskog fakulteta u Beogradu, najavljeno je na današnjoj konferenciji za novinare Dveri.\nU Ministarstvu unutrašnjih poslova Novom magazinu je potvrđeno da je skup prijavljen policiji.\nDveri su najavile da će tema ovogodišnje porodične šetnje biti "Za život bez poniženja, za smenu Borisa Tadića i za život Srbije".\nIako su Dveri ranije najavile da će na porodičnoj šetnji zatražiti otkazivanje Parade ponosa zakazanu za 2. oktobar i smenu predsednika Srbije, sada akcenat stavljaju na zahtev za odlazak Tadića sa funkcije.\n"Svi oni koji se slažu da naša tema nije gej parada već organizator i pokrovitelj gej parade i upropastelj Srbije - pozvani su u porodičnu šetnju jer je vreme da režimu Borisa Tadića javno, jasno i glasno kažemo sve što o njemu mislimo i zajednički zatražimo ostavku", navedeno je na sajtu Dveri.\nOsvrćući se na Paradu ponosa, predstavnik Dveri Boško Obradović je na konferenciji za novinare nazvao nasiljem to što se Parada ponosa organizuje uprkos protivljenju većine građana i tradicionalnih verskih zajednica.\nOn je dodao da Dveri nemaju ništa protiv homoseksualaca, već imaju problem sa njihovom namerom da organizuju skup koji "gura prst u oko građanima".


ŠUMADIJA - Kragujevac: Voda za piće (ne)ispravna - Vesti iz Kragujevca i Šumadije - Pressek.rs\nKragujevac: Voda za piće (ne)ispravna\nBy foto: pixabay Sreda, 18. januar 2017.\nZbog toga je Institut za javno zdravlje juče dao preporuku studentskim domovima i predškolskim ustanovama da koriste flaširanu vodu. U Institutu ističu da su vanredne analize vode vršili na zahtev pravnih lica, a da će u toku dana izvršiti redovno uzorkovanje vode.\nKragujevac: Ustupljeno zemljište za Palatu pravde\nNaša sagovornica ističe da je do povećane mutnoće vode došlo zbog povišene potrošnje, uzrokovane niskim temperaturama i očekuje da se situacija poboljša već danas ili u toku sutrašnjeg dana.\nI u JKP „Vodovod i kanalizacija” ističu da je voda zamućena zbog neuobičajno visoke potrošnje i pucanja cevi usled niskih temperatura, pa ekipe ovog preduzeća intervenišu u proseku 15 puta dnevno. Međutim, u svim saopštenjima iz ovog preduzeća navodi se da je voda ispravna za piće, iako u Institutu ističu da iz „Vodovoda” nisu dobili zahtev za vanrednim uzorkovanjem vode tokom proteklih dana.


Kancelarija UN za pitanja droge i kriminala (UNODC) - Uprava za sprečavanje pranja novca\nPočetna > Međunarodna saradnja > Kancelarija UN za pitanja droge i kriminala (UNODC)\nKancelarija UN za pitanja droge i kriminala (UNODC)\nUNODC – Kancelarija UN za pitanja droge i kriminala – globalni je lider u borbi protiv nezakonitog prometa drogom i međunarodnog kriminala. Kancelarija je osnovana 1997. godine spajanjem Programa UN za kontrolu droge (United Nations Drug Control Programme) i Centra za sprečavanje međunarodnog kriminala (Centre for International Crime Prevention), i funkcioniše u celom svetu kroz ekstenzivnu mrežu kancelarija u državama članicama. U pogledu finansiranja UNODC oslanja se na dobrovoljne priloge za 90% svog budžeta uglavnom od vlada država članica.\nUNODC ima zadatak da pomaže državama članicama u borbi protiv nezakonitog prometa droge, kriminala i terorizma. U Milenijumskoj deklaraciji države članice donele su odluku da pojačaju napore za borbu protiv transnacionalnog kriminala u svim njegovim dimenzijama, da udvostruče napore za ispunjavanje obaveze da se bore protiv droge u svetu i da usklađeno deluju protiv međunarodnog terorizma.\nJedinica UNODC za sprovođenje zakona, organizovani kriminal i borbu protiv pranja novca (UNODC) odgovorna je za sprovođenje Globalnog programa za borbu protiv pranja novca, prihoda stečenog kriminalom i finansiranja terorizma (GPML). Program je pokrenut 1997. godine kao odgovor na zadatke koji su Konvencijom UN protiv nezakonitog prometa narkotika I psihotropnih supstanci iz 1988.godine stavljeni u nadležnost UNODC-a. Delokrug rada ove Jedinice osnažen je 1998. godine Političkom deklaracijom i merama za borbu protiv pranja novca koje je usvojila Generalna skupština UN na dvadesetoj posebnoj sednici, kada je delokrug proširen i na sva teška krivična dela a ne samo ona koja su povezana sa prometom droge.\nU nekom širom smislu, cilj Globalnog programa je jačanje kapaciteta država članica za implementaciju mera protiv pranja novca i finansiranja terorizma i pružanje pomoći u otkrivanju, zapleni i oduzimanju nezakonito stečene imovine, što je u skladu sa pravnim instrumentima Ujedinjenih nacija i ostalim globalno prihvaćenim standardima, a što se postiže pružanjem odgovarajuće tehničke pomoći državama članicama na njihov zahtev.\nKroz Globalni program UNODC ohrabruje države da razvijaju radnje i mere za borbu protiv pranja novca i finansiranja terorizma; prati i analizira probleme i odgovore, podiže društvenu svest o pranju novca I finansiranju terorizma, i nastupa kao koordinator zajedničkih inicijativa Ujedinjenih nacija I drugih međunarodnih organizacija.


Prema zvaničnim podacima Instituta za javno zdravlje, od početka epidemije u Crnoj Gori sredinom marta preminulo je 313 osoba pozitivnih na Kovid 19.\nDvanaest osoba pozitivnih na koronavirus preminulo je u posljednja 24 časa u Crnoj Gori, dok je istovremeno registrovano 373 nova slučaja infekcije, saopštili su zvaničnici u nedjelju.\n“Od jučerašnjeg presjeka Institutu je prijavljeno 12 smrtnih ishoda povezanih sa COVID19 infekcijom”, saopštili su iz Instituta za javno zdravlje Crne Gore.\nPrema zvaničnim podacima Instituta, od početka epidemije u Crnoj Gori sredinom marta preminulo je 313 osoba pozitivnih na Kovid 19.\nLaboratorije Instituta za javno zdravlje (IJZCG) i druge laboratorije u državi koje se bave laboratorijskom dijagnostikom novog koronavirusa su od posljednjeg presjeka završile analize 1090 uzoraka, među kojima su ukupno registrovana 373 novopozitivna slučaja infekcije sa SARS-CoV-2.\nU posljednja 24 sata prijavljen je oporavak kod 132 pacijenta, a trenutno je u zemlji registrovano 4185 aktivno oboljelih od Kovida 19.\nOd početka epidemije u Crnoj Gori, ukupno je registrovano 18.714 slučajeva infekcije koronavirusom.\n"Tek ćemo videti posledice"\nIz Instituta za javno zdravlje u Podgorici saopšteno je da su u protekla tri dana, nakon smrti mitropolita Amfilohija, masovno kršene sve epidemiološke preporuke i mere i poručili da će posledica takvog ponašanja biti dodatno pogoršanje ionako veoma loše situacije.\n“Neralno je očekivati da sve šte se dešavalo ovih nekoliko dana neće doprineti tome da se epidemiološka situacija, koja je već jako loša, dodatno pogorša. U naredne dve sedmice će se pokazati kakve su posledice”, rekla je za Televiziju Crne Gore Darinka Marković iz Istituta za javno zdravlje.\nIz Instituta su još jednom pozvali građane da budu odgovorni, jer su maska, higijena ruku i fizička distanca trenutno jedino oružje u borbi protiv korona virusa.


Šta je sa vakcinom protiv raka? - TAMO DALEKO\n1. јуна 2019. 21. јула 2019. Zdravko Elez 1021 Views 0 Comments\nSvet ovih dana s nestrpljenjem očekuje vest sa Univerziteta Stanford u Sjedinjenim Američkim Državama o rezultatima testiranja vakcine protiv kancera, s kojim savremena medicina do sada nije mogla da se izbori. Još prošle godine istraživači iz ove ugledne ustanove najavili su da počinje testiranje vakcine na ljudima, nakon što su uspešno završili testiranje na miševima. Tada je saopšteno da se za godinu dana očekuje da vakcina uđe u masovnu upotrebu i da će se primenjivati među onkološkim pacijentima širom sveta.\nKako je ranije saopšteno vakcina bi trebalo da isprovocira imuni sistem i nauči ćelije ubice da pronađu maligno tkivo i unište ga, što bi omogućilo izlečenje onkoloških pacijenata i u odmaklim stadijumima. Brojni mediji su tada preneli da se vakcina pokazala uspešnom u 97 odsto slučajeva kod miševa i da su otvorena vrata za ispitivanje na 35 dobrovoljaca koji boluju od kancera.\nStudija, koju je predvodio profesor onkologije Ronald Levi, pionir u oblasti imunoterapije raka, a čija laboratorija je razvila i uobičajenu hemoterapiju „rituximab“, objavljena je u stručnom časopisu „Science Translational Medicine“. Vakcina koju su ovi naučnici razvili kombinacija je dva postojeća leka. Predstavlja jedinstven tip imunoterapije jer reaktivira specifične T ćelije putem ubrizgavanja mikrogramskih količina dva agensa direktno u tumor.\nLevijev tim tvrdi da je vakcina bila efikasna i kod miševa kod kojih je rak metastazirao po celom telu. On ističe da nova vakcina ne uzrokuje štetne nuspojave kod pacijenata koji se često pojavljuju kod drugih vrsta imunoloških simulacija, i da će biti finansijski isplativija od dosadašnjih tretmana. Neželjenih dejstava kod miševa je bilo malo, uključujući groznicu, a njenom primenom isključuje se primena hemoterapije. U dalje kliničko ispitivanje doktor namerava da uključi i obolele od limfoma, odnosno vrste raka koji napada prvo limfne čvorove.\n– Ljudi moraju da znaju da je ovo još u ranoj fazi i da tražimo najbezbednije i najbolje rešenje. Dve vakcine koje ubrizgavamo napravljene su u sigurnim kompanijama i već su isprobane na ljudima. Sada ih testiramo u kombinaciji, jednu sa drugom. Imamo veliki problem sa kancerom i nećemo biti zadovoljni dok ne nađemo rešenje za sve obolele ljudi. Mislim da ćemo ovom vakcinom u budućnosti moći da lečimo sve vrste tumora – rekao je tada Levi.\nU očekivanju revolucionarne vakcine protiv raka, pacijentima ostaje mogućnost lečenja opake bolesti po metodama koje se sada koriste, a jedna od mogućnosti је uklanjanje tumora radiohirurškim putem. Među nekoliko eropskih centara izdvaja se klinika u Atini u kojoj je poslednjih godina spas tražilo i više stotina pacijenata iz Srbije i zemalja bivše Jugoslavije. Klinika poseduje najsavremenije uređaje za uklanjanje tumora. Reč je o sajber nožu i tomo terapiji, koji su do sada u svetu pokazali najbolje rezultate u borbi sa opakom bolešću. Svi oni koji žele da zakažu konsultacije i raspitaju se omogućnostima lečenja u atinskoj klinici mogu to da urade direktno na broj telefona: +381638286185.\n← „Престо Светог Саве“ најбољи међу 530 филмова\n„Црни Срби“ на Егзиту →


Ristović: Srpska je najviša vrijednost | Republika Srpska\nNaslovna Vijesti Ristović: Srpska je najviša vrijednost\nRistović: Srpska je najviša vrijednost\nMinistar rada i boračko-invalidske zaštite Republike Srpske (RS) Rade Ristović rekao je danas na obilježavanju 16. juna – Dana odbrane sarajevsko-romanijske regije da je RS najviša vrijednost stvorena i odbranjena prije 15 godina i da ona nikada neće nestati.\nRistović je na Ravnoj Romaniji kod Sokoca izjavio da je srpski narod u odbrambeno-otadžbinskom ratu, kao i drugim nametnutim ratovima, branio svoje domove, porodice, pravo na život, dostojanstvo i slobodu.\nOn je podsjetio da je 3 800 boraca iz ove regije dalo svoje živote za Srpsku.\n„Republika Srpske nikada neće nestati, jer je to obaveza i zakletva svih nas, a posebno obaveza političkog vođstva RS. Bićemo u stanju da sačuvamo otadžbinu RS, jer je to jedini način da opstanemo na ovim prostorima i okrenemo se ekonomskom i svakom drugom trazvoju“, izjavio je Ristović.\nPrema njegovim riječima, te daleke 1995. godine, završne godine odbrambeno-otadžbinskog rata, herojskom borbom boraca Vojske RS spriječen je posljednji pokušaj uništenja srpskoga naroda na ovim prostorima.\n„Vojska i narod ove regije odbranili su teritoriju i zauvijek je sačuvali kao neotuđivi dio RS“, rekao je ministar rada i boračko-invalidske zaštite RS.\nOn je napomenuo da je Vlada RS dala veliki značaj borbi za očuvanje ovog prostora, a 16. juni je Dan kada je poslije višegodišnjeg ratovanja časnom borbom Vojska RS sačuvala svoju nejač i herojski odbranila svoju đedovinu.\n“Ovaj datum će svake godine biti slavljen i tako čuvati od zaborava časnu istoriju Srba sa ovih prostora“, rekao je Ristović.\nPredsjednik Boračke organizacije RS Pantelija Ćurguz rekao je danas na Ravnoj Romaniji kod Sokoca da je borba za Sarajevo i Romaniju bila borba za RS, a ovdje to nije bilo sporno.\nĆurguz je istakao na obilježavanju Dana odbrane sarajevsko-romanijske regije da je srpska vojska imala gubitke i da je platila određenu cijenu, te da su mnogi borci položili živote u borbi za otadžbinu. „Njih se danas sa posebnim poštovanjem i pijetetom moramo sjetiti“, rekao je Ćurguz.\nOn je istakao da Dan odbrane sarajevsko-romanijske regije nije slučajno uvršten među 18 datuma od posebnog značaja za RS, jer je ova bitka značajna za RS, kao i borba za proboj koridora kroz Posavinu ili kao odbrana zapadno-krajiških opština od hrvatsko-muslimanskog napada u jesen 1995. godine.\n„U tim bitkama odbranjena je RS i neprijatelj je natjeran da RS dopiše u Dejtonskom sporazumu. RS je naš jedini garant“, rekao je Ćurguz.\nU kulturno-umjetničkom dijelu programa učestvovali su glumci Narodnog pozorišta RS Nebojša Zubović, Željko Erkić i Zlatko Vidović, kao i članovi sokolačkog Kulturno-umjetničkog društva “Luča“ sa koreografijama iz okoline Leskovca, Šumadije i Nišave, te guslar Kosta Plakalović.